HUKUMAN TERHADAP ‘ABANG BOTAK’ KETERLALUAN, PROVOKASI PENGADU TIDAK DIAMBIL KIRA

Kekeliruan berkaitan peruntukkan Seksyen 427 Kanun Keseksaan kes Abang Botak.
1. Pelbagai ulasan dan komen netizen tentang kes Danial Abdullah Tan atau yg dipopularkan di media sosial sbgi abg botak yg telah mengaku salah melakukan khianat dengan memecahkan cermin sebuah kereta milik pengadu, Siew Chean Voon, 58 dan dijatuhkan hukuman 12 bulan penjara.
2. Dia didakwa di bawah Seksyen 427 Kanun Keseksaan berkaitan jenayah Kianat yang memperuntukkan hukuman penjara minimum setahun dan maksimum lima tahun atau denda atau keduanya.
3. Rata2 netizen tidak bersetuju dgn hukuman penjara setahun yg dikenakan dan dianggap sebagai keterlaluan. Ramai juga yg membuat perbandingan dengan kes Lee Chee Wee, 46 yg juga tular video dia meludah dan menumbuk pemandu bas kerana tidak memberhentikan bas ketika dia mahu menaikinya di Pulau Pinang. Dia hanya didenda sebanyak RM1,000 shj dan tiada hukuman penjara.
4. Namun ada peguam yg mengeluarkan kenyataan mempertahankan keputusan Majistret kerana berpendapat majistret tiada pilihan melainkan menjatuhkan hukuman penjara atas alasan peruntukan seksyen 427 hendaklah mengenakan hukuman penjara minima setahun.
5. Berkaitan dengan hukuman Majistret sebenarnya boleh hanya menjatuhkan hukuman denda di bawah seksyen 427 kerana peruntukkan seksyen tersebut menggunakan perkataan penjara minima setahun dan maksima lima tahun ATAU denda ATAU kedua2nya sekali.
6. Apatah lagi banyak kes sebelum ini yg HANYA hukuman denda dijatuhkan di bawah seksyen 427:
i) Oktober 2016 – Mohd Zaini Ariffin, 42 didenda RM1,000 atau penjara tiga bulan selepas mengaku bersalah melakukan khianat dengan memecahkan cermin penumpang belakang pemandu kereta jenis Toyota Vios milik Khairul Anuar Ali, 34, yang menyebabkan kerugian RM300.
https://m.malaysiakini.com/news/358694
ii) Julai 2017 – Wilson Maja Jana, 47 didenda RM8,000 atau enam bulan penjara oleh Mahkamah Majistret semalam kerana kesalahan melakukan khianat dengan merosakkan cermin tiga kenderaan.
https://www.utusanborneo.com.my/2017/07/26/lelaki-didenda-kerana-laku-khianat-cermin-tiga-kenderaan
iii) Januari 2018 – A. Kalaivanan dituduh atas dua pertuduhan di bawah seksyen 506 dan seksyen 427 atas jenayah ugut dan kianat. Dia mengaku salah dan dikenakan hukuman denda RM1,500 atau penjara satu bulan bagi pertuduhan pertama, manakala pertuduhan kedua didenda RM2,000 atau penjara dua bulan.
https://www.bharian.com.my/berita/kes/2018/01/373487/didenda-rm3500-kerana-mengugut-khianat/amp
iv) April 2019 – Akibat amukan hingga menyebabkan kerugian RM1,000, seorang lelaki, 29, dikenakan hukuman denda RM2,000 oleh Mahkamah Majistret di bawah seksyen 427 Kanun Keseksaan.
https://sarawakvoice.com/2019/04/24/lelaki-amuk-guna-tukul-dihukum-rm2000/amp/
v) Mei 2019 – A Kishok dikenakan hukuman denda RM2500 di bawah seksyen 427 Kanun Keseksaan selepas mengaku salah memecahkan akuarium milik P. Arasu di sebuah rumah di Puchong.
https://www.msn.com/en-my/news/national/mi-segera-punya-pasal/ar-AAANm8W?li=AAAHftF
7. Kekeliruan ini perlu dijelaskan kerana saya juga ada terbaca komen netizen yg mencadangkan agar selepas ini jika ada kes2 sebegini berlaku maka jgn rosakkan kenderaan lain tetapi lebih elok gunakan kekerasan seperti menumbuk yg akan dikenakan hukuman yg lebih ringan.
8. Saya berpandangan hukuman penjara 12 bulan yg dikenakan adalah tidak wajar mengambil kira tertuduh tiada rekod jenayah, telah membuat pengakuan bersalah dan menyesal akibat tindakannya tersebut. Selain itu juga terdapat fakta wujudnya provokasi dari pengadu yg menghimpit motosikal tertuduh dan menunjukkan jari tengah yg menyebabkan tertuduh hilang pertimbangan. Apatah lagi tertuduh mempunyai keluarga dan dua anak yg masih kecil disamping hari raya aidilfitri hanya beberapa hari shj lagi. Pengakuan bersalah juga dapat menjimatkan masa Mahkamah dan majistret juga boleh memerintahkan tertuduh membayar gantirugi kepada pengadu.
9. Saya percaya beberapa org peguam yg mengendalikan kes2 jenayah telah tampil utk membantu Abang Botak membuat rayuan dan memohon penggantungan hukuman sehingga rayuan bagi membolehkan dia berhari raya bersama keluarga.
10. Walaupun kita marah dengan tindakan tertuduh yg gagal mengawal emosi namun kita juga mengharapkan agar keadilan diberikan kpdnya dengan sewajarnya.
Adnan Seman
Peguam
(Dipetik daripada FB Adnan Seman)

0

0

votes
Article Rating
Kongsikan artikel ini


JIKA ADA RASA MALU, PM SEPATUTNYA BOLEH BERI TOL PERCUMA SEMINGGU SEMPENA HARI RAYA INI

Walaupun peneroka Felda sudah boleh menarik lepas lega apabila kerajaan mengumumkan pemberian duit raya sebanyak RM300, tetapi nampaknya masih belum ada sebarang berita gembira berkaitan diskaun tol lebuhraya.
Dalam pengumuman beberapa hari lalu, Menteri Kerjaraya, Baru Bian menyatakan pada tahun ini kerajaan hanya memberikan diskaun tol antara 10 hingga 30 peratus pada Hari Raya pertama saja.
Ini berbeza dengan tahun lalu di mana diskaun tol sebanyak 50 peratus selama dua hari diberikan di Lebuhraya Plus Utara – Selatan.
Banyak pihak terlihat tidak puas hati dengan keputusan kerajaan kali ini kerana pada Hari Raya pertama tidak banyak pengguna jalanraya yang menggunakan lebuhraya.
Sebaliknya, pada hari tersebut orangramai sudah pun berada di kampung masing-masing dengan sibuk berziarah dan kunjung mengunjung sambil menikmati ketupat dan lemang.
Jadi, untuk siapakah diskaun tol itu diberikan atau kerajaan sekadar ingin melepas batuk di tangga saja?
Orangramai sebenarnya mula sibuk menggunakan lebuhraya pada dua tiga hari sebelum Hari Raya untuk balik ke kampung dan kemudian dua tiga hari lagi selepasnya untuk berziarah ke rumah saudara mara yang jauh atau balik semula ke ibukota sebagai tempat mencari rezeki.
Oleh itu, sepatutnya jika mahu memberi diskaun tol serta memberi manfaat kepada rakyat, ia sepatutnya diberi pada sekurang-kurangnya dua hari sebelum Hari Raya dan dua hari lagi selepasnya.
Atau, paling mudah berilah diskaun tol selama lima enam hari atau seminggu sempena Hari Raya ini.
Kalau itu dilakukan, maka barulah betul kerajaan benar-benar dilihat ada sikap prihatin mahu meringankan beban kehidupan rakyat.
Tetapi, dengan hanya memberi diskaun pada Hari Raya pertama di mana tidak banyak pengguna berada di lebuhraya, kerajaan sebenarnya hanyalah prihatin dan memihak kepada syarikat-syarikat besar yang memiliki konsesi tol tersebut.
Berbeza dengan peneroka Felda, walaupun pada awalnya kerajaan mengumumkan tiada duit raya untuk tahun ini, tetapi berikutan desakan ramai, kerajaan akhirnya akur dan sedia memberikan sebanyak RM300 kepada setiap keluarga.
Mengapakah untuk diskaun tol ini, kerajaan dan Perdana Menteri masih memekakkan telinga, meskipun sudah ramai yang bersuara berkenaan dengannya?
Kalau berkaitan peneroka Felda, kerajaan sanggup buat U-Turn, kenapa masih jalan terus saja dalam hal diskaun tol ini?
Apakah kerajaan tidak prihatin kepada pengguna lebuhraya yang ramai juga antaranya adalah rakyat biasa-biasa saja?
Dalam hal ini, jika kerajaan punya timbangrasa serta ada sedikit rasa malu berikutan masih gagal menunaikan janji menghapuskan tol sebagaimana dijanjikan dalam manifesto PRU14 lalu, mereka sepatutnya boleh menggembirakan rakyat dengan mengumumkan semua lebuhraya bebas tol atau tol dipercumakan selama seminggu sempena Hari Raya ini.
Apalah sangat memberi tol percuma selama seminggu berbanding janji menghapuskan tol selama-lamanya yang sehingga kini masih lagi janji tinggal janji!
Apalah sangat juga memberi tol percuma selama seminggu berbanding sokongan rakyat kepada PH untuk menumbangkan BN!
Tapi, entahlah…adakah Tun Mahathir dan kerajaan ini masih punya perasaan malu?
(Shahbudindotcom 01/06/2019)

0

0

votes
Article Rating
Kongsikan artikel ini


PIAGAM ATAU PAWAGAM?

Tamrin Tun Ghafar
Sabtu – 01/06/19
( 1 – 32 )
1. PIAGAM adalah Perlembagaan dan Dasar yang dimuktamadkan bersama yang melibatkan sesuatu dasar antara pihak-pihak tertentu.
2. Semua pihak yang menandatangani Piagam ini harus bertindak mengikut apa yang telah dipersetujui.
3. PAWAGAM pula adalah ringkasan 3 perkataan , Panggung Wayang Gambar atau dalam bahasa Inggerisnya – cinema.
4. Piagam Madinah yang digubal oleh Nabi kita Muhammad SAW dalam tahun 622M bersamaan Tahun Pertama Hijrah merupakan Perlembagaan bertulis pertama dalam sejarah dunia.
5. 10hb Januari 1920 menyaksikan satu lagi Piagam yang telah ditandatangani oleh negara – negara bersekutu yang telah menang peperangan dunia pertama dengan ujudnya The League of Nations yang kemudiannya dikenali sebagai Pertubuhan Bangsa – Bangsa Bersatu atau United Nations ( UN ).
6. Baru – baru ini suatu mesyuarat khas Majlis Tertinggi UMNO telah diadakan khusus bagi menghalusi isi kandungan perjanjian yang bakal menyaksikan kerjasama antara UMNO dan PAS.
7. Bagi memberi ‘impak politik’ atau ‘political impact’ keatas perjanjian yang akan ditandatangani oleh kedua – dua parti tersebut maka UMNO mencadangkan perkataan PIAGAM itu digunapakai.
8. Salah satu terma yang dicadangkan ialah Kelantan, Terengganu, Pahang, Kedah dan Perlis diserahkan kepada PAS untuk mentadbir – ini membawa erti UMNO TIDAK AKAN meletakan sebarang calun mereka bertanding di negeri – negeri tersebut.
9. Bagi timbalbalas, PAS akan menyokong kesemua calun UMNO dan BN yang lain termasuk MCA dan MIC di Kawasan DUN dan Parlimen yang tidak di tandingi PAS.
10. Dengan kerjasama ini UMNO khususnya percaya mereka pasti akan berjaya merampas Putrajaya pada Pilihanraya Umum ke15 yang akan datang.
11. Jika rancangan mereka ini berjaya, maka pemimpin UMNO sama ada Zahid Hamidi atau Mohammad Hassan akan dipilih sebagai Perdana Menteri sementara Hadi Awang adalah sebagai Timbalan Perdana Menteri.
12. Maasalahnya Zahid sedang berhadapan dengan 47 tindakan mahkamah dan sedang menunggu giliran untuk dibicarakan.
13. Kes RM10 juta yang di hantar ke London melalui sebuah syarikat Pengurup Wang atau Money Changer TANPA memaklumkan Bank Negara Malaysia oleh Mat Hassan berkemungkin besar akan diketengahkan semula.
14. Selain mereka berdua ini, hamipr kesemua pemimpin UMNO termasuk Annuar Musa sedang dan akan diheret ke Mahkamah diatas berbagai kesalahan yang dilakukan semasa berkuasa dahulu.
15. UMNO sendiri sedang berhadapan tindakan oleh Pendaftar Pertubuhan atau
Registrar of Society
( ROS ) kerana melanggar Akta Pertubuhan itu sendiri.
16. Jika UMNO itu sendiri didapati telah melanggar undang – undang yang digubal semasa mereka memerintah dahulu, maka JANGAN ada suara – suara sumbang mengatakan Kerajaan hari ini zalim apabila tindakan termasuk mengharamkan UMNO oleh ROS dilakukan.
17. Sejak Hadi mengambil alih selepas Tok Guru Nik Aziz kembali ke pangkuan Illahi, berbagai – bagai isu berlaku.
18. Kepada ahli – ahli PAS totok yang pekak , bisu dan buta hati, mereka ini menggangap Hadi ini maksum seperti Nabi; segala apa yang di perkata dan dilakukan Hadi benar belaka walaupun sebenarnya salah.
19. Mereka ini terdiri dari spesis tidak sedar bahawa hidung mereka sedang ditarik seperti lembu.
20. Hadi terang – terang menipu mereka tentang beberapa pemimpin PAS TELAH menerima sogokan dari Najib yang menggunakan duit curi 1MDB – ini mengikut Nik Abduh yang juga Ahli Jawatankuasa Pusat PAS.
21. Pendedahan Zaharuddin, menantu beliau sendiri berhubung perkara yang sama.
22. Pembayaran RM1.4 juta oleh penganut tegar PAS , Ramlii Musa kepada Clare dari Sarawak Report sedangkan Hadilah yang menyaman malu Clare di London.
23. Kenyataan Ketua Pengarah ROS amat jelas bahawa mana – mana parti jika terbukti mendapat bantuan dari sumber haram maka ia boleh diharamkan.
24. Jika ROS membatalkan pendaftaran UMNO dan PAS maka PIAGAM yang bakal ditandatangani akan bertukar menjadi PAWAGAM sahaja.
25. Pesan Tok Guru Nik Aziz , UMNO AKAN CARI KITA ( PAS ) APABILA LEMAH; MEREKA AKAN TENDANG KITA APABILA KUAT.
26. Biarlah ahli – ahli PAS yang walak terus dicucuk hidung dan pemakan dedak UMNO mati kelaparan asalkan majoriti rakyat tidak turut tertipu.
27. Apa pun yang AMAT PENTING, dengan termetrinya nanti perjanjian kerjasama ini, ia adalah bukti kukuh bahawa AMANAT HADI yang pernah dibuat pada 17hb April 1981 adalah satu pembohongan Hadi semata – mata bagi meraih sokongan umat Melayu / Islam terhadap PAS.
28. Hadi dan PAS akhirnya terpaksa menjilat ludah dan kahaknya sendiri apabila menerima UMNO yang pernah dikafirkan dahulu.
29. Perjanjian kerjasama antara 2 musuh ketat ini adalah PENGIKTIRAFAN dan KEMENANGAN BESAR BAGI UMNO.
30. Sama – sama kita tonton cerita ‘Ali Baba dan 40 Penyamun’ di PAWAGAM nanti.
31. Selamat Berpuasa dan Selamat Menyambut Hari Raya Aidil Fitri.
32. Maaf jika terkasar bahasa.
Terima Kasih.

0

0

votes
Article Rating
Kongsikan artikel ini


“JANGAN SALAHGUNA ZAKAT UNTUK TUJUAN PARTI”

Antara titah DYMM Raja Perlis yang saya amat hargai ialah arahan agar orang politik tidak diizinkan menyerahkan zakat MAIPs kepada asnaf.
Ini bagi mengelakkan salah tujuan atau dijadikan kempen politik kepartian.
Maka, sepanjang saya bertugas, hanya DYMM Raja Perlis ataupun DYTM Raja Muda Perlis sahaja yang menyerahkan zakat.
Jika tiada, maka orang yang diperkenankan oleh DYMM Raja atau DYTM Yang Dipertua MAIPs. Pastinya mereka bukan dari kalangan orang politik.
Dalam majlis pemberian zakat, Mufti atau CEO MAIPs akan menyerahkan ke tangan Tuanku Raja atau Tuanku Raja Muda.
Orang politik yang hadir boleh menjadi saksi bersama yang lain. Demikian jugalah majlis penerima zakat oleh MAIPs.
Isunya bukan sama ada zakat itu boleh diwakilkan atau tidak. Isunya, jika ruang itu dibuka, maka dalam konteks negara demokrasi pilihanraya, ia akan dijadikan ruang untuk berkempen politik kepartian menggunakan agama, atau lebih khususnya zakat.
Umat Islam hendaklah berkerja kerja meminimakan penyalahgunaan agama bagi tujuan kempen politik kepartian yang mempunyai agenda yang bersifat kelompok dan peribadi.
Ini kerana penyalahgunaan agama untuk kepentingan politik kepartian merupakan musibah besar kepada Umat ini.
Seseorang ilmuan agama hendaklah mengambil kira realiti ini dalam mengeluarkan fatwa atau pandangan hukum apabila membincangkan isu siapakah yang boleh menyerahkan zakat kepada asnaf.
DR. MOHD ASRI ZAINUL ABIDIN
Mufti Perlis.

0

0

votes
Article Rating
Kongsikan artikel ini


PESANAN DI PENGHUJUNG RAMADAN

Ramadan semakin hampir meninggalkan kita. Sebagai umat Islam, perpisahan ini ternyata mengesankan kerana dengan beredarnya bulan penuh rahmah ini, maka segala kelebihan dan manfaat juga akan turut berlalu.
Ramadan bukan sahaja bulan yang diperintahkan untuk mengawal segalanya, malah Ramadan juga adalah medan dan madrasah kepada umat Islam dalam menyebarkan rahmah, dilebihkan amalan bersedekah dan ditingkatkan keprihatinan kita kepada mereka yang miskin dan melarat.
Alhamdulillah, saya berkesempatan melakukan Ziarah Mahabbah Ramadan menziarahi rakan-rakan dan teman-teman lama, juga turun ke bawah di Port Dickson mendengar rintihan dan keluhan warga, samada dari kalangan peniaga mahupun pembeli.
Namun, kita juga sedar bahawa masih banyak lagi yang wajar direncana dan diberi keutamaan dengan tekad yang jelas untuk meningkat taraf hidup dan kesejahteraan semua.
Semoga Ramadan kali ini menjadi bulan yang kembali memperkuat dan meneguhkan taqwa kita kepada Allah SWT sambil tidak dikesampingkan hubungan kita dengan masyarakat dan kaum yang lain.
Di saat sesetengah kelompok menganjurkan kebencian dan perpecahan, marilah kita melakukan yang sebaliknya dengan mengangkat semangat Ramadan memperkukuh kerukunan dan persaudaraan sesama manusia.
ANWAR IBRAHIM
3 Jun 2019.

0

0

votes
Article Rating
Kongsikan artikel ini


JANJI MANIFESTO PH DINODAI LAGI, PERANGAI TUN M SAMA SAJA MACAM NAJIB

Tindakan Tun Mahathir Mohamad melantik Latheefa Koya sebagai Ketua Pesuruhjaya SPRM yang baru dengan jelas telah menodai janji manifesto PH dalam PRU14 yang lalu.
Perlantikan ini adalah pilihan paling buruk di sebalik janji untuk meletakkan SPRM di kedudukan benar-benar bebas kerana Latheefa Koya, seorang peguam adalah bekas Ahli Majlis Pimpinan Pusat PKR.
Walaupun beliau sudah keluar PKR sebaik diumumkan diberikan jawatan baru ini, hakikatnya perangai Tun Mahathir tidaklah berbeza dengan Najib Razak.
Najib sebelum ini dihujani kemarahan rakyat kerana melantik Apandi Ali sebagai Peguam Negara pada 2015 kerana beliau adalah bekas Bendahari UMNO Kelantan serta pernah menjadi peguam UMNO.
Kemudian apabila Najib melantik Madinah Mohamad sebagai Ketua Audit Negara pada 2017, perlantikan itu juga dikecam rakyat kerana suaminya, Rizuan Hamid adalah Ketua UMNO Bahagian Kepong.
Tetapi, dengan melantik Latheefa Koya ini, apakah bezanya perangai Tun Mahathir dengan Najib?
Atau perangai Tun Mahathir sebenarnya lebih teruk lagi berbanding Najib?
Lebih daripada itu, perlantikan Latheefa Koya mengetuai SPRM ini dengan sendirinya menjadikan janji manifesto PH dalam PRU14 lalu untuk meletakkan badan pencegah rasuah itu bebas dengan dinaikkan taraf serta diletakkan dibawah Parlimen hanya tinggal janji kosong saja.
Jika sebelum ini PH begitu bangga dengan dasar tidak mahu melantik ahli politik menjadi pengerusi mana-mana GLC, tetapi meletakkan orang politik menerajui SPRM ternyata suatu tindakan yang jauh lebih buruk lagi.
Ini bukan saja menunjukkan satu lagi janji manifesto dimungkiri di siang hari, bahkan Tun Mahathir nampaknya sedang memusnahkan agenda reformasi yang diperjuangkan PH dan PR sejak 20 tahun sebelumnya.
Keadaan ini dengan sendirinya meletakkan PH dalam keadaan kian bahaya dan semakin hilang sokongan rakyat.
Meskipun ramai yang turut memperkatakan perlantikan Latheefa Koya juga memperlihatkan agenda halus Tun Mahathir untuk menyingkirkan Anwar Ibrahim sebagai bakal penggantinya semakin jelas boleh dibaca, realitinya PH mungkin hancur lebih cepat daripada itu.
Perdana Menteri dengan satu demi satu melakukan sesuatu yang bercanggah dengan PH seperti sedang menghancurkan gabungan dan menyediakan laluan untuk BN berkuasa semula dalam PRU15 akan datang.
Dengan semakin banyak janji dimungkiri, agenda reformasi dinodai dan Tun Mahathir menjadi lebih teruk perangainya berbanding Najib, di mana logiknya pengundi mahu terus memilih PH dalam PRU15 akan datang?
Dalam hal ini, parti-parti gabungan dalam PH mesti cepat mengingatkan Tun Mahathir dan jangan sampai dek kerana ada agenda peribadi yang tersembunyi, yang menjadi mangsa akhirnya ialah PH itu sendiri.
PKR, DAP, Amanah, malah Muhyiddin Yassin selaku Presiden Bersatu mesti berani bersuara dan menegur Tun Mahathir, bukan saja untuk beliau memenuhi janji dan mematuhi agenda reformasi, bahkan melaksanakan janji peralihan kuasa kepada Anwar yang telah pun dipersetujui.
Semua orang tahu, walaupun Latheefa Koya sudah keluar PKR, tetapi sejak akhir-akhir ini beliau dilihat selalu bercanggah pendapat dengan Anwar dan lebih memihak kepada Azmin Ali.
Dengan itu, apabila Tun Mahathir tiba-tiba melantik Latheefa Koya mengetuai SPRM, hanya beberapa hari setelah beliau mengulangi lagi janji mahu menyerahkan kuasa kepada Anwar, terlihat seolah-olah kata-katanya itu tidak bermakna apa-apa.
Persoalannya, mengapa tidak dilantik daripada kalangan penjawat awam untuk mengetuai SPRM?
Bukankah selama ini semua peneraju SPRM atau BPR sebelumnya adalah daripada kalangan penjawat awam belaka?
Mengapa mesti Latheefa Koya yang jadi pilihan Tun Mahathir?
(Shahbudindotcom 04/06/2019)

0

0

votes
Article Rating
Kongsikan artikel ini


JHO LOW SUDAH DITANGKAP?

Bilionaire playboy yang dikaitkan dengan skandal 1MDB, Jho Low kini diperkatakan ramai sudah pun ditangkap dan sedang ditahan.
Beliau dikatakan sedang ditahan di suatu tempat dan hanya menunggu waktu yang sesuai, dijangka beberapa hari selepas Hari Raya Aidil Fitri, untuk diumumkan secara rasmi mengenai penangkapannya.
Dilaporkan juga pihak polis sudah pun berada di tempat di mana Jho Low ditahan dan sedang menyoal-siasatnya.
Beberapa hari sebelum ini, Ketua Polis Negara, Abdul Hamid Bador melahirkan keyakinan Jho Low akan ditangkap dalam waktu terdekat ini.
Beliau memberitahu, pihak polis sudah mengetahui di mana Jho Low bersembunyi dan sedang menunggu waktu yang sesuai untuk menahan dan membawanya balik ke Malaysia bagi menjawab pertuduhan berkaitan skandal 1MDB.
Semalam pula, Abdul Hamid meminta orangramai bersabar berhubung penangkapan Jho Low.
“Macam mana kita bersabar menunggu waktu berbuka puasa, begitulah juga kita perlu bersabar menunggu penangkapan bilionaire itu.
“Satu hari lagi kita genap berpuasa, maka kita perlu bersabar. Begitulah seterusnya dalam waktu terdekat,” katanya lagi.
Kata sumber yang layak dipercayai, keyakinan tinggi yang ditunjukkan oleh Abdul Hamidi berhubung penangkapan Jho Low bukanlah perkara main-main.
“Kenyataan demi kenyataannya berhubung penangkapan Jho Low memberi gambaran bahawa bilionaire tersebut sudah ada dalam kawalan pihak berkuasa dan hanya menunggu masa saja untuk dibawa balik atau diumumkan secara rasmi.
“Jika Jho Low belum ditangkap, tidak mungkin IGP ada keyakinan sebegitu tinggi,” kata sumber itu lagi.
Skandal 1MDB telah menjadi isu besar bagi PH dalam PRU14 sehingga gabungan itu berjaya menumbangkan BN.
Disebabkan skandal 1MDB juga, Najib Razak kini sedang dibicarakan berkaitan dengannya sama ada berkaitan rasuah, pecah amanah dan penggubahan wang haram.
Jho Low pula, sebaik BN kalah dilaporkan telah bersembunyi di beberapa tempat, antaranya Macau dan China.
Penangkapan Jho Low tentunya merupakan berita gembira buat rakyat Malaysia dalam era Malaysia Baru untuk mengetahui kebenaran skandal 1MDB yang diperkatakan di seluruh dunia itu.
Tanpa keterangan beliau, duduk perkara sebenar mengenai skandal 1MDB tidak akan sempurna jadinya.
Maka, rakyat Malaysia memang menunggu-nunggu dan tidak sabar menanti berita penangkapannya itu.
Apa agaknya perasaan Najib jika penangkapan Jho Low ini benar-benar menjadi kenyataan dalam waktu terdekat ini?
(Shahbudindotcom 04/06/2019)

0

0

votes
Article Rating
Kongsikan artikel ini


PERJUANGAN YANG BELUM SELESAI

Hari ini umat Islam di negara kita menyambut Hari Raya Aidil Fitri dalam suasana penuh kesederhanaan, tetapi tidak berkurang meriahnya.
Berbeza dengan tahun lepas di mana kerajaan PH yang berslogankan Malaysia Baru baru saja mengambil alih tampuk pentadbiran kerajaan, semua orang menyambut Hari Raya dengan begitu gembira sekali.
Hari Raya pada tahun lepas seolah-olah disambut selepas menang sebuah peperangan.
Namun, setelah setahun berlalu dan macam-macam cerita duka berlaku dalam negara berikutan kegagalan PH menunaikan janjinya kepada rakyat jelata, tahun ini ramai yang merasakan menyambut Hari Raya secara sederhana dan ala kadar saja sudah memadai.
Sejak setahun lalu, semua perkara di bawah kerajaan baru pimpinan Tun Mahathir Mohamad ini sudah jadi tidak menentu keadaannya.
Janji manifesto tidak menentu, harga barang tidak menentu, keadaan ekonomi tidak menentu, peluang pekerjaan tidak menentu, kaedah pembayaran hutang PTPTN tidak menentu, hapus tol tidak tentu, malah Anwar Ibrahim sebagai PM ke-8 juga tidak tentu.
Semua janji dan muafakat sebelum dan selepas dapat berkuasa jadi berbeza segala-galanya.
Lebih buruk, sehari sebelum Hari Raya tahun ini turut berlaku satu lagi janji manifesto dinodai di mana Latheefa Koya, peguam dan bekas Ahli Majlis Pimpinan Pusat PKR telah dilantik sebagai Ketua Pesuruhjaya SPRM yang baru.
Perlantikan yang tidak dimaklumkan kepada kabinet itu telah mencetuskan kejutan di seluruh negara serta menjadikan lebih banyak perbualan pada Hari Raya kali ini adalah mengenai apa agenda di sebalik Latheefa Koya diberikan jawatan penting itu.
Yang nyata, meskipun sudah dua kali menjadi Perdana Menteri dan kini telah berusia 94 tahun, Tun Mahathir nampaknya masih bernafsu besar menyusun agenda bersama kuasa dalam genggamannya.
Apa agenda, tujuan dan maksud tersirat di sebalik semua yang dilakukannya ini hanya beliau saja yang tahu mengenainya.
Tetapi, tidak dinafikan ramai yang semakin keliru dengannya sekarang ini?
Kata mereka, tidak puas lagikah Tun Mahathir menjadi Perdana Menteri sebanyak dua kali?
Kenapa ternampak
masih menyusun pelbagai perkara sedangkan perjanjian peralihan kuasa sudah pun ada, ditambah beliau bukanlah muda dan gagah seperti dulu lagi?
Tidak ingatkah beliau dengan kematian yang boleh datang menjemputnya pada bila-bila sama?
Jika dalam tempoh setahun berkuasa pun sudah banyak perkara-perkara pelik berlaku, maka janganlah terkejut jika banyak lagi kejutan bakal berlaku selepas ini.
Tun Mahathir sepertinya tidak akan berhenti meneruskan agenda yang ada dalam dirinya, walaupun rakyat di pelbagai ceruk negara sudah mula bersuara mempertikaikan gaya serta janji dalam kepimpinannya.
Sepatutnya, setelah BN dikalahkan dan Najib Razak berjaya ditumbangkan, rakyat sudah boleh menarik nafas lega menikmati kehidupan yang lebih baik berdasarkan janji-janji yang ditaburkan sewaktu kempen pilihanraya dahulu.
Malangnya, oleh kerana nampaknya masih ada agenda yang belum selesai dalam diri Tun Mahathir, beliau terlihat lebih sibuk mencatur itu dan ini sambil membiarkan rakyat ternganga menanti janji-janji manifesto menjadi nyata.
Bermakna, sementara Tun Mahathir ada agendanya sendiri, rakyat juga mulai sekarang harus lebih komited dengan agenda memperingatkan beliau agar menunaikan janji-janji yang pernah dilafazkannya.
Inilah perjuangan yang belum selesai yang harus ada dalam diri setiap pengundi sekarang ini sehingga tempoh PRU15 akan datang.
Jika BN yang berusia 61 tahun boleh ditumbangkan, rakyat tentu lebih tahu cara untuk mengajar Tun Mahathir dan PH yang baru setahun jagung usianya ini.
(Shahbudindotcom 05/06/2019)

0

0

votes
Article Rating
Kongsikan artikel ini


TUN M BINCANG DENGAN SIAPA SEBELUM LANTIK LATHEEFA?

Perdana Menteri, Tun Mahathir Mohamad mengesahkan perlantikan Latheefa Koya sebagai Ketua Pesuruhjaya SPRM adalah merupakan pilihannya.
Beliau juga mengakui tidak berbincang dengan kabinet berhubung perlantikan itu.
“Saya tidak bincang dengan kabinet.
“Biasanya saya buat keputusan sendiri sebab saya tak perlu minta kebenaran kabinet siapa yang harus saya luluskan,” katanya.
Meski demikian, Tun Mahathir berkata, beliau ada berbincang dengan beberapa pihak lain sebelum melantik Latheefa Koya memegang jawatan tersebut.
Siapakah mereka yang Tun Mahathir ajak berbincang itu?
Adakah ia Tun Daim Zainuddin?
Adakah ia anaknya Marina dan Mukhriz?
Adakah ia Azmin Ali?
Adakah ia Ketua Setiausaha Negara?
Siapa? Siapa? Siapa?
Kenapa dalam memutuskan perlantikan memegang jawatan yang begitu penting dalam kerajaan, Tun Mahathir boleh mengenepikan kabinet?
Apakah beliau mengurus kerajaan ini secara bersendirian?
Namun, mengapa pula dalam masa yang sama terdapat beberapa pihak lain diajaknya berbincang sebelum melantik Latheefa Koya itu?
Bolehkah Tun Mahathir mendedahkan siapa beberapa pihak yang diajaknya berbincang itu?
Atau adakah Tun Mahathir fikir beliau sekarang ini bukan kerajaan PH dan beliau masih seperti Presiden UMNO dan Pengerusi BN dahulu?
(Shahbudindotcom 05/06/2019)

0

0

votes
Article Rating
Kongsikan artikel ini


BELUM TERLAMBAT UNTUK LATHEEFA UNDUR DIRI, TOLAK JAWATAN KP SPRM

Makin hari makin melebar sudut pelbagai pihak mempertikaikan perlantikan bekas Ahli Majlis Pimpinan Pusat PKR, Latheefa Koya sebagai Ketua Pesuruhjaya SPRM yang baru.
Daripada perlantikan itu dilihat menodai janji manifesto PH, latar belakang politiknya dipersoalkan dan keraguan terhadap sikap tidak berpihaknya dalam menjalankan tugas nanti, malah terbaru sudah ada yang secara nakal turut mencecehkan hal-hal kehidupan peribadinya sebelum ini.
Itu belum beliau mula menjalankan tugasnya lagi. Tidak mustahil lebih banyak pendedahan mengejutkan mengenai dirinya disebarkan dalam media sosial selepas ini.
Dengan segala macam yang berlaku ini, apa juga tindakan Latheefa selepas ini akan terus dipersoal, diragui serta dipertikaikan.
Oleh kerana jawatan Ketua Pesuruhjaya SPRM bukan jawatan politik, sudah barang tentu ada kesukaran untuk Latheefa membalas balik setiap keraguan dan dakwaan yang ditujukan terhadapnya itu.
Dengan itu, beliau sebenarnya lebih terdedah kepada gambaran buruk tanpa dapat menepis atau menjawabnya, walau sebaik dan setegas mana sekali pun tindakannya melaksanakan tugas sebagai Ketua Pesuruhjaya SPRM kelak.
Sebelum ini, walaupun telah banyak kali pihak luar daripada SPRM dilantik sebagai peneraju agensi pencegah rasuah itu, tetapi inilah pertama kali lantikan dibuat daripada kalangan orang politik.
Dengan itu, Latheefa akan lebih terdedah kepada peneropongan umum berbanding mereka yang memegang jawatan itu sebelumnya.
Malah jika kerana terlalu dijadikan sasaran mata masyarakat itu beliau gagal melaksanakan tugasnya dengan baik, reputasi dirinya selepas tempoh dua tahun menerajui SPRM nanti jauh lebih memusnahkan kehidupan masa depannya.
Terutama bila hal-hal kehidupan peribadinya turut diungkit dan diperkata, rasa kesian pun ada terhadap nasib Latheefa sekarang ini.
Tidak berbaloi sebenarnya beliau menerima semua bala ini hanya kerana dirinya dilantik sebagai Ketua Pesuruhjaya SPRM.
Lainlah jika beliau diberikan jawatan politik seperti menteri atau timbalan menteri misalnya, kecaman, keraguan, malah hal-hal peribadi sekali pun jika dibangkitkan, ia tidak menjadi masalah kerana boleh menjawab dan menepisnya dengan mudah setiap hari.
Kadang-kadang hairan juga dengan Tun Mahathir, kalaulah benar beliau kagum dengan ketegasan Latheefa Koya sebagai peguam dan aktivis sosial, sepatutnya peguam itu lebih layak diberikan jawatan politik seperti menteri atau timbalan menteri.
Setidak-tidaknya dapatlah beliau menggantikan mana-mana menteri dan timbalan menteri yang tidak berguna dan “menghabiskan beras” yang ada dalam pentadbiran kerajaan sekarang.
Dalam hal ini, adalah baik dan belum terlambat sebenarnya jika Latheefa mengundur diri – walaupun beliau sudah menerima tawaran perlantikan itu – demi kebaikan diri dan masa depannya sendiri.
Beliau patut memikirkan bukan saja kedudukan dirinya dalam tempoh dua tahun memegang jawatan itu, bahkan apa jadi kepadanya selepas tempoh khidmat berakhir nanti.
Tempoh dua tahun berkhidmat yang bakal dihimpit kiri dan kanan serta belum tentu mampu melaksanakan tugasnya dengan baik, tidak mustahil lebih merugikan reputasi diri yang dibina selama ini serta hari-hari mendatang yang bakal dilalui.
Fikirlah baik-baik, Latheefa.
(Shahbudindotcom 06/06/2019)

0

0

votes
Article Rating
Kongsikan artikel ini


PILIHAN YANG ADA UNTUK ZAHID HAMIDI – TERUS BERJUANG ATAU LETAK JAWATAN?

Barangkali ramai yang bersetuju dengan kenyataan Tengku Razaleigh Hamzah ini bahawa tidak ada cuti untuk Zahid Hamidi sebagai Presiden UMNO.
Jawatan sebagai peneraju, bukan saja UMNO, tetapi juga dalam apa juga parti, adalah jawatan sukarela berdasarkan undi daripada perwakilan.
Pilihan kepada seseorang sebagai ketua ialah untuk terus berkhidmat dan berjuang.
Perjuangan adalah suatu proses atau pengabdian yang berterusan serta tidak kenal cuti rehat.
Ia bukanlah seperti jawatan dalam pekerjaan di swasta atau kerajaan di mana seseorang itu ada diberikan cuti tertentu atau mereka boleh mengambil cuti mengikut keperluan.
Dalam perjuangan, siang atau malam atau ketika tidur sekali pun, jika ada keperluan, seseorang itu perlu segera bangun untuk menampilkan dirinya.
Jika tidak sedia meneruskan khidmat atau kalah dengan cabaran, pilihan yang ada hanyalah berhenti atau letak jawatan.
Mana ada cuti-cuti macam orang makan gaji. Lagi pula, bercuti pun buat apa, bukannya ada gaji.
Pilihan kini di tangan Zahid Hamidi – kembali bertugas dan meneruskan perjuangan atau letak saja jawatan?
(Shahbudindotcom 06/06/2019)

0

0

votes
Article Rating
Kongsikan artikel ini


SEMUA PIMPINAN UTAMA PH SUDAH BERSUARA, DAP BILA LAGI?

⁃ ANWAR IBRAHIM – Presiden PKR
Presiden PKR Anwar Ibrahim berpendapat Perdana Menteri, Tun Mahathir Mohamad perlu memperjelaskan pelantikan Latheefa Koya sebagai Ketua Pesuruhjaya Suruhanjaya Pencegahan Rasuah Malaysia (SPRM) baru-baru ini.
Anwar berkata keputusan untuk melantik Latheefa itu dibuat oleh Tun Mahathir dan beliau juga tidak dimaklumkan mengenai pelantikan itu sehingga pengumuman dibuat.
Menurutnya, terdapat beberapa isu seperti kabinet tidak dimaklumkan, pelantikan tidak selaras dengan Akta SPRM dan soal pelantikan tidak selari dengan janji dalam manifesto PH, yang perlu dijelaskan.
“Sudah tentu satu penjelasan diperlukan, kerana perkara ini adalah apa yang kita janjikan, tapi kita perlu melalui forum yang teratur (untuk penjelasan), seperti (mesyuarat) kabinet atau Majlis Kepimpinan Pakatan, jika kita mahu dapatkan penjelasan yang sebenar.
“Manifesto tidak dipatuhi, dan nampak seperti lantikan politik… saya rasa perlu penjelasan diberikan kepada orang ramai berhubung isu itu, mengapa manifesto tidak diberi perhatian, tidak dihormati,” kata beliau lagi.
⁃ MUHYIDDIN YASSIN – Presiden Bersatu
Presiden Bersatu, Muhyiddin Yassin percaya Perdana Menteri, Tun Mahathir Mohamad akan membincangkan sebarang pelantikan masa depan dengan pemimpin Pakatan Harapan sebelum mengumumkannya.
“Tapi soal ini bukan nak mempertikaikan prerogatif, prerogatif sini adalah (Yang di-Pertuan) Agong, kita tak nak mempertikaikan lantikan Agong atas nasihat PM.
“Cuma yang berbangkit sekarang (adalah) soal politik, orang mempersoalkan soal politik, politik pula ikut tafsiran masing-masing. Jadi bagi saya tak apa, ini satu pengalaman baik.
“Untuk ke hadapan, kalau ada lain lantikan, mungkin saya yakin PM akan bincang dengan pimpinan tertinggi Pakatan Harapan (PH) supaya mereka jugak faham dan tahu,” kata Muhyiddin yang juga Menteri Dalam Negeri.
⁃ MOHAMAD SABU – Presiden Amanah
Menteri Pertahanan, Mohamad Sabu berkeyakinan perdana menteri akan mengambil perhatian mengenai kritikan terhadap cara pelantikan peguam Latheefa Koya sebagai Ketua Pesuruhjaya baru SPRM.
Beliau berkata, teguran tersebut yang turut datang daripada dalam PH akan menjadi ujian terhadap wibawa Latheefa dan beliau percaya perdana menteri akan berterusan menilai prestasi Ketua Peusuhjaya agensi anti rasuah itu.
“(Pelantikan itu) mengundang pelbagai kritikan dan pandangan terutama daripada peringkat dalaman PH.
“Saya berkeyakinan penuh Perdana Menteri Dr Mahathir Mohamad mengambil perhatian tentang cara pelantikan dan menjadikan kritikan serta pandangan tersebut sebagai satu ujian kepada kewibawaan Latheefa untuk menjalankan tugas sebagai ketua pesuruhjaya SPRM.
“Saya juga penuh yakin Perdana Menteri akan mendengar kritikan-kritikan terhadap keputusannya dan akan menilai prestasi Latheefa dari masa ke semasa.
“Dan jikalau prestasi Latheefa tidak memenuhi hasrat para pengkritik, saya yakin Tun Mahathir akan membuat penilaian semula,” kata Mohamad lagi.
Satu saja nak tanya, Lim Kit Siang atau Lim Guan Eng bila lagi mahu bersuara mengenai perlantikan Latheefa Koya ini?

0

0

votes
Article Rating
Kongsikan artikel ini


TUN MAHATHIR SEDANG MENGUMNOKAN SEMULA KERAJAAN?

Selain ingin menyingkirkan Najib Razak, keinginan lain rakyat Malaysia dengan mereka bersatu hati memenangkan PH dalam PRU14 lalu ialah bertujuan untuk menjatuhkan UMNO dan BN.
Setelah berkuasa lebih 60 tahun secara berterusan sejak merdeka, majoriti rakyat merasakan sudah sampai waktunya tempoh pemerintahan BN perlu diberikan titik penamat.
Dengan gaya angkuh pemimpin UMNO mentadbir negara, sedangkan yang kaya raya hanya keluarga, kerabat dan kroni, dirasakan hanya perubahan kerajaan dapat menazahirkan pembelaan yang lebih baik untuk rakyat dan negara.
Yang paling membosankan ialah oleh kerana UMNO merupakan “abang besar” dalam BN, pemimpin dan orang UMNO seolah-olah merasakan negara ini hanya kelompok mereka yang punya.
Yang menjadi Perdana Menteri pula, dianya seolah-olah bebas melakukan apa saja, waima secara sendirian dan tanpa berunding dengan sesiapa dalam banyak perkara, termasuk melonggokkan kekayaan kepada anak dan juga menantu.
Lantaran itu, terlalu banyak berlaku kerosakan berlaku dalam negara sejak merdeka dan hanya mereka yang rapat serta selalu berdamping dengan Perdana Menteri saja memperolehi laba daripada kekayaan negara.
Sejak Anwar Ibrahim mewujudkan gelombang reformasi pada 1998, keinginan gabungan alternatif itu adalah bertujuan menyediakan keseimbangan dalam pentadbiran negara, kekayaan negara harus dinikmati secara saksama oleh rakyat jelata serta tidak menjadikan sesiapa yang memegang jawatan Perdana Menteri terlampau berkuasa dalam negara.
Bermula dengan BA, kemudian PR dan seterusnya PH, tujuan dan matlamat itulah yang dibentang dan ditawarkan kepada rakyat kerana disedari Perdana Menteri yang terlalu berkuasa dan bebas melakukan apa saja, lebih cenderung membawa kerosakan daripada kebaikan.
Rakyat memilih PH dalam PRU14 bukanlah sangat kerana Tun Mahathir Mohamad, tetapi lebih disebabkan yakin bahawa PH adalah wadah yang lebih baik dan berbeza berbanding BN.
Pengundi juga percaya, Tun Mahathir dibawah PH adalah berbeza dengan Tun Mahathir ketika menjadi Perdana Menteri dibawah BN dahulu. Itulah asasnya mereka mempercayai beliau untuk dijadikan Perdana Menteri buat kali kedua.
Ini kerana PH mengutamakan perbincangan serta muafakat dan apa-apa perkara perlu dimuafakati melalui Majlis Presiden terlebih dahulu yang sejak awal terlihat begitu kerap mengadakan mesyuarat berbanding Dewan Tertinggi BN sebelumnya yang hanya bermesyuarat hanya sekali dua saja dalam setahun.
Dengan kerapnya Majlis Presiden bermesyuarat dan memutuskan semua perkara melalui perundingan, secara tidak langsung telah menerbitkan keyakinan kepada rakyat bahawa PH adalah jauh lebih baik berbanding BN.
Itulah teras asas mengapa rakyat memilih PH berbanding BN dalam PRU14 lalu.
Malangnya, setelah menjadi Perdana Menteri, walaupun hanya dengan 13 kerusi Parlimen yang dimenangi oleh Bersatu, Tun Mahathir secara perlahan-lahan lupa tentang wadah yang menaunginya sebagai ketua kerajaan.
Beliau mula kembali kepada perangai lama ala diktator dengan mahu mencatur semua perkara dan menguasai segala-segalanya.
Bermula dengan melantik Azmin Ali sebagai menteri walau tidak dicalonkan oleh PKR, membakul-sampahkan janji manifesto dengan mengatakan Buku Harapan bukan kitab suci, memberi banyak peranan kepada Tun Daim Zainuddin dalam hal ehwal kerajaan, terutama berkaitan perjanjian kontrak mega dengan China dan terbaru, sekali lagi menodai janji pilihanraya dengan melantik Latheefa Koya sebagai KP SPRM, Tun Mahathir jelas mahu mentadbir negara ini ala Presiden UMNO.
Itu belum lagi termasuk janji peralihan kuasa kepada Anwar Ibrahim yang cuba dilengah-lengahkan dan tidak mustahil sedang dirancang untuk dimungkiri serta sebelum ini cuba mengekalkan Ronald Kiandee sebagai Pengerusi PAC, meskipun setelah meninggalkan UMNO dan menyertai Bersatu.
Mujurlah, selain pembangkang, pelbagai pihak dalam PH turut bersuara yang mana akhirnya Tun Mahathir terpaksa akur menyerahkan kembali jawatan Pengerusi PAC itu kepada UMNO dengan Noraini Ahmad dilantik sebagai penggantinya.
Terlihat dari semasa ke semasa, Tun Mahathir memang cenderung untuk memungkiri dan menodai banyak janji PH kepada rakyat serta mahu meletakkannya berkuasa semutlak diktator mentadbir negara ini.
Tetapi Tun Mahathir harus sedar, dalam era Malaysia Baru pimpinan PH ini, negara semestinya ditadbir berbeza dengan gaya UMNO dalam era BN dahulu.
Ia adalah kemahuan sebenar rakyat dan jangan sesekali dilupakan.
Untuk menghentikan kerakusan Tun Mahathir kerana tidak mustahil banyak lagi cubaannya untuk mengUMNOkan cara memerintah negara ini, Majlis Presiden dan pemimpin-pemimpin utama PH haruslah tidak gentar bersuara membendungnya mulai sekarang sebelum segala-galanya sudah menjadi bubur.
Negara ini, walaupun bukan lagi dikuasai UMNO, nampaknya ia harus diselamatkan sekali lagi daripada diUMNOkan oleh Tun Mahathir.
(Shahbudindotcom 07/06/2019)

0

0

votes
Article Rating
Kongsikan artikel ini


SEKALI LAGI TUN M BERJAYA KUCAR-KACIRKAN PKR….

Sedar tak sedar, di sebalik perlantikan Latheefa Koya sebagai Ketua Pesuruhjaya SPRM yang baru, PKR sekali lagi jadi bergolak dan kucar-kacir dibuatnya.
Oleh kerana Latheefa adalah bekas Ahli Majlis Pimpinan Pusat PKR, dua kumpulan dalam parti itu telah berbeza pendapat mengenainya.
Satu kumpulan gembira dan menyokong perlantikan Latheefa, manakala satu lagi menyifatkannya tidak wajar serta bercanggah dengan janji manifesto PH.
Dengan itu, hanya kerana lantikan Latheefa yang dibuat oleh Tun Mahathir Mohamad, PKR seakan-akan makin melebar perpecahannya.
Jika diteliti, ini adalah kali kedua PKR menjadi kucar-kacir dan bergolak yang diakibatkan oleh Tun Mahathir.
Kali pertama ialah ketika Azmin Ali dilantik sebagai Menteri Hal Ehwal Ekonomi, meskipun namanya tidak pernah dicalonkan oleh PKR untuk menjadi menteri lantaran sudah mengangkat sumpah sebagai Menteri Besar Selangor ketika itu.
Dengan melantik Latheefa, Tun Mahathir seakan mahu pergolakan yang berlaku dalam PKR selepas beliau melantik Azmin dahulu berterusan lagi.
Tidak dinafikan, Latheefa memang dikenali sebagai pemimpin antara pemimpin PKR yang pro Azmin dalam pertembungannya dengan Rafizi Ramli mempertahankan jawatan Timbalan Presiden PKR, hujung tahun lalu.
Kenapakah Tun Mahathir suka sangat membuat PKR bergolak dan kucar-kacir?
Apakah ia bertujuan mengenepikan Anwar Ibrahim sebagai bakal Perdana Menteri ke-8 dan melorongkan laluan kepada Azmin untuk melonjak lebih tinggi?
Tetapi, oleh kerana PKR mempunyai jumlah kerusi Parlimen terbanyak dalam PH, sedarkan Tun Mahathir tindakannya menyebabkan parti itu bergolak secara langsung akan melemahkan PH juga akhirnya?
Apa untungnya kepada beliau jika PKR sentiasa bergolak dan PH menjadi lemah?
Lebih daripada itu, apakah menjadikan PKR bergolak dan melemahkan PH itu merupakan tugas dan peranan Tun Mahathir selaku Pengerusi PH?
(Shahbudindotcom 08/06/2019)

0

0

votes
Article Rating
Kongsikan artikel ini


TUN MAHATHIR TIDAK PERNAH DAN TIDAK AKAN BERUBAH….

Apabila Tun Mahathir Mohamad mengatakan keputusannya melantik Latheefa Koya sebagai KP SPRM adalah muktamad dan tidak berhasrat mengubah keputusan itu, satu hakikat yang nyata ialah beliau sebenarnya tidak pernah berubah sama sekali.
Antara dulu dengan sekarang dan antara menjadi Perdana Menteri di bawah BN dengan di bawah PH, watak dan perangai Tun Mahathir adalah sama saja.
Tun Mahathir hanya ada sedikit berubah kerana tidak mempunyai kuasa, tetapi sebaik kuasa dalam genggaman, beliau akan kembali menjadi “Mahathir yang sebenar”.
Ketika mula-mula menyertai PH di mana beliau pada waktu itu menunjukkan sikap sedia menerima agenda reformasi, malah sanggup berdamai dengan Anwar Ibrahim yang pernah dipecat, dimusuhi dan dipenjarakannya,semua itu sebetulnya tidak lebih suatu kepura-puraan untuk membolehkannya diterima sebagai calon Perdana Menteri semata-mata.
Di dalam hatinya, jauh sekali untuk menerima agenda reformasi PH itu.
Jika betul Tun M menerima agenda reformasi dengan jujur dan ikhlas, sudah tentu beliau akur dengan segala kandungan janji melakukan perubahan dalam institusi penting negara, termasuk tidak melakukan keputusan sendiri melantik orang politik mengetuai SPRM sebaik saja menjadi Perdana Menteri.
Kenapa ditangguh-tangguhkan agenda reformasi institusi seperti menghapuskan akta-akta drakonian, sedangkan tiada kos kewangan diperlukan untuk melaksanakannya seperti janji menghapuskan tol misalnya?
Dalam hal ini mustahil Tun Mahathir tidak sedar bahawa beliau sekarang adalah Perdana Menteri di bawah PH, bukan di bawah BN seperti dahulu.
Apa yang dilakukan oleh Tun Mahathir sekarang adalah menunjukkan itulah sebenarnya watak dan hati perutnya yang sebenar.
Tun Mahathir tidak pernah dan tidak akan berubah. Sebagaimana wataknya berkuasa selama 22 tahun sebelum ini, itulah juga yang mahu dan akan dilakukannya sekarang.
Cuma, sesuatu yang Tun Mahathir mungkin lupa ialah partinya Bersatu hanya ada 13 kerusi Parlimen saja yang diberi kemenangan oleh pengundi dalam PRU14 lalu.
Termasuk 13 Ahli Parlimen UMNO yang melompat menyertai Bersatu, jumlahnya hanya ada 26, suatu jumlah yang masih kurang berbanding PKR yang ada 50 dan DAP yang ada 42 kerusi Parlimen.
Untuk itu, Tun Mahathir hanyalah umpama “Perdana Menteri setinggan” dalam PH, berbeza seperti dalam UMNO dahulu di mana parti itu sentiasa memiliki jumlah kerusi majoriti.
Maka, adalah penting bagi PKR, DAP dan Amanah agar sentiasa mengawal Tun Mahathir agar tidak berlebih-lebihan, terlalu rakus atau tersasar dengan kuasanya sehingga terlupa bahawa PH adalah berbeza dengan BN.
Harus diingat bahawa pengundi memilih PH kerana mahukan perbezaan berbanding era BN sebelum ini.
Apa gunanya rakyat mengundi PH jika Perdana Menterinya berperangai sama seperti Perdana Menteri di bawah BN juga?
PH dalam hal ini harus segera meletakkan titik noktah dengan memastikan tiada lagi janji yang mereka buat sendiri dilanggari sesuka hati melalui kuasa seorang Perdana Menteri.
Jika Perdana Menteri mahu mengengkari janji, beliau mesti diperingatkan bahawa ini adalah kerajaan PH dan ia berbeza dengan BN.
Mungkin juga Tun Mahathir berterusan menggunakan budi bicara dan kuasa sendiri dalam soal lantikan KP SPRM ini kerana pindaan undang-undang mengenainya belum dibuat lagi, tetapi bukankah lebih terpuji jika perubahan dan mematuhi janji manifesto lebih dulu dilakukan tanpa menunggu undang-undangnya dipinda?
Adakah ia sesuatu yang salah? Kenapa mesti akur dengan kaedah lantikan lama jika tidak menjadi kesalahan melakukan perubahan lebih awal?
(Shahbudindotcom 08/06/2019)

0

0

votes
Article Rating
Kongsikan artikel ini


TUN, MASIH INGATKAH SIARAN MEDIA INI?

Semalam, ketika mempertahankan keputusannya melantik Latheefa Koya sebagai Ketua Pesuruhjaya SPRM, Tun Mahathir Mohamad berkata, ia adalah keputusan muktamadnya.
Katanya, perlantikan Latheefa sama seperti beliau melantik pegawai-pegawai lain sebelum ini.
“Tak ada masalah, saya lantik banyak orang, banyak pegawai saya terpaksa lantik, ini (pelantikan Latheefa) satu daripada pegawai, itu saja.
“Keputusan ini (melantik Latheefa) kalau dah putus, muktamadlah, takkan nak kalih balik, nanti kata saya U-turn,” kata Tun Mahathir lagi.
Makna kata, Tun Mahathir tidak sedia mengubah keputusan melantik Latheefa itu, walaupun dipertikaikan ramai kerana tidak mahu dianggap melakukan U-turn terhadap sesuatu perkara yang sudah dilakukannya.
Okay, mungkin alasan itu boleh diterima dan ada logiknya.
Tetapi, masihkah Tun Mahathir ingat berkenaan siaran medianya pada 13 Ogos 2018 iaitu menjelang 4 hari sebelum 100 hari PH berkuasa dahulu.
Siaran media sempena Mesyuarat Jawatankuasa Khas Kabinet Mengenai Anti Rasuah atau JKKMAR di bawah tajuk “Usaha Memperkasakan Suruhanjaya Pencegah Rasuah Malaysia (SPRM” itu antara lain menyebut:-
⁃ Mekanisme pelantikan Ketua Pesuruhjaya SPRM yang lebih telus – hendaklah atas pertimbangan Parliamentary Select Comittee (PSC) dan prestasi/kompetensi Ketua Pesuruhjaya turut dinilai oleh pihak stakeholhers luar.
⁃ Parliamentary Select Comittee (PSC) mengambil alih peranan Jawatankuasa Khas Mengenai Rasuah (JKMR), badan bebas memantau SPRM peringkat Parlimen pada masa sekarang.
Sekarang macam mana?
Jika Tun Mahathir masih ingat siaran medianya itu, kenapakah beliau mengenepikan PSC dalam soal perlantikan Latheefa?
Mengapa Tun Mahathir masih menggunakan kuasa dan budi bicara sendiri, sedangkan sudah berjanji untuk menggunakan sama pertimbangan PSC dalam perlantikan Ketua Pesuruhjaya SPRM?
Kenapa U-turn daripada keputusan yang sudah dipersetujui sebelum itu?
Sekali lagi, adakah Tun Mahathir sebenarnya masih ingat, sudah lupa atau buat-buat lupa tentang siaran media yang dibuatnya itu?
Atau mungkinkah kerana faktor usia, beliau sekarang sudah lupa tentang banyak perkara?
(Shahbudindotcom 09/06/2019)

0

0

votes
Article Rating
Kongsikan artikel ini


BAYANGKAN APA REAKSI TUN M JIKA LANTIKAN POLITIK KETUAI SPRM INI DILAKUKAN OLEH NAJIB….

Kritikan veteran DAP, Lim Kit Siang berhubung lantikan Latheefa Koya sebagai Ketua Pesuruhjaya SPRM dilihat amat tepat dan terbaik sekali.
Kata beliau, perlantikan yang dibuat oleh Tun Mahathir Mohamad itu, meskipun tidak menyalahi undang-undang, tetapi ia adalah salah dari segi politik.
Ini kerana, tegas Kit Siang, perlantikan itu tidak disahkan oleh Parlimen sebagaimana janji manifesto PH dalam PRU14 lalu.
“Ini mewujudkan keadaan kurang senang di mana Perdana Menteri, walaupun betul secara perlembagaan, tetapi dari segi politiknya adalah salah dalam menggunakan prerogatifnya untuk melantik Latheefa,” kata beliau.
Malah, tambah Ahli Parlimen Iskandar Puteri itu lagi, jika Latheefa tidak terlibat dalam lantikan ini, bekas Ahli Majlis Pimpinan Pusat PKR itu pasti menjadi individu paling ke depan mengkritik kaedah perlantikan yang sama.
Kenyataan Kit Siang ini seharusnya menyedarkan Tun Mahathir bahawa selain undang-undang atau perlembagaan perlu dipatuhi, iltizam politik atau janji pilihanraya juga perlulah dipenuhi.
Kedua-dua perkara itu seharusnya berjalan selari kerana dalam sistem demokrasi, kuasa sebagai kerajaan akan diadili rakyat setiap lima tahun sekali.
Lagi pun, yang akan memastikan parti politik mampu bertahan ialah idealisme dan sejauh mana janji kepada rakyat sentiasa ditunai sebagaimana dijanjikan.
Dalam hal ini, cuba kita bayangkan jika lantikan orang politik mengetuai SPRM ini dilakukan oleh pentadbiran BN atau di bawah era Najib Razak misalnya, apa agaknya reaksi Tun Mahathir mengenainya?
Apakah beliau boleh bersetuju dan mampu mengawal dirinya daripada tidak membelasah Najib dengan kritikan yang keras?
Tun, janganlah mudah lupa?
(Shahbudindotcom 10/06/2019)

0

0

votes
Article Rating
Kongsikan artikel ini


“SPRM DITUNTUT BERTINDAK TERHADAP SEMUA KES, LAMA DAN BARU”

PELANTIKAN Latheefa Koya sebagai Ketua Pesuruhjaya Suruhanjaya Pencegahan Rasuah Malaysia (SPRM) yang baharu telah mengundang pelbagai reaksi dalam kalangan pimpinan Pakatan Harapan (PH), Badan Bukan Kerajaan (NGO) dan masyarakat.
Polemik terbuka secara berterusan ini dikhuatiri akan mendorong implikasi negatif terhadap citra dan imej Kerajaan PH.
Saya yakin, Perdana Menteri Tun Dr Mahathir Mohamad dan pimpinan PH akan menilai segala pandangan dengan penuh prihatin dan selanjutnya akan menjelaskan kepada kabinet dan Majlis Presiden PH.
Maka dengan ini saya menggesa semua rakan-rakan menerima keputusan Tun Dr Mahathir dan memberikan ruang kepada Latheefa dan SPRM untuk melaksanakan tugas dengan tegas dan berkesan.
Secara positif polemik tersebut telah memperkukuh komitmen PH untuk memastikan SPRM melaksanakan tugas secara adil selaras dengan kenyataan Tun Dr Mahathir di Melaka hari ini bahawa penjawat awam menjadi golongan berkecuali dan mengelakkan diri dari ikatan terlalu kuat dengan parti politik di belakang kerajaan memerintah.
SPRM dituntut bertindak terhadap semua kes rasuah sama ada pentadbiran lama dan baharu. Pimpinan PH, NGO dan rakyat pasti akan terus memantau perjalanan dan keberkesanan agensi itu.
Anwar Ibrahim
10 Jun 2019.

0

0

votes
Article Rating
Kongsikan artikel ini


SEKALI LAGI, ANWAR BERTEMU TUN MAHATHIR

Luang masa selama 30 minit bertemu Perdana Menteri Tun Dr Mahathir Mohamad hari ini di Putrajaya.
Saya menjelaskan konteks persoalan mengenai pelantikan Latheefa Koya sebagai Ketua Pesuruhjaya Suruhanjaya Pecegahan Rasuah (SPRM).
Saya juga memaklumkan kepada Tun Dr Mahathir, Jawatankuasa Pilihan Khas Parlimen mengutuskan surat untuk bertemunya.
Kami berdua turut bersetuju kegiatan membanteras rasuah sama ada di bawah Kerajaan Pakatan Harapan (PH) atau Barisan Nasional (BN) perlu lebih berkesan dilakukan Latheefa dan SPRM.
Isu-isu lain termasuk berkaitan hal ehwal antarabangsa juga dibincangkan dalam pertemuan ini.
ANWAR IBRAHIM
11 Jun 2019

0

0

votes
Article Rating
Kongsikan artikel ini


SIAPA PUNYA ANGKARA SEMUA INI?

Sekali lagi kita dikejutkan dengan penyebaran video dan gambar-gambar aksi seks songsang melibatkan dua lelaki di mana salah seorangnya adalah mirip seorang menteri kabinet.
Video dan gambar berkenaan ketika ini sudah pun bersepah-sepah dan bertebaran di media sosial.
Benarkah menteri kabinet terbabit terlibat dalam aksi seks songsang?
Bilakah kejadian ini berlaku?
Mengapa ia disebarkan sekarang?
Siapakah punya angkara semua ini?
Tun Mahathir Mohamad ketika ditanya berkata, beliau sendiri tidak tahu apa-apa mengenainya serta belum melihat lagi video terbabit.
Apakah penyebaran video dan gambar ini ada kaitan dengan usaha untuk menghalang menteri kabinet terbabit melonjak lebih tinggi dalam karier politiknya?
Apa agaknya reaksi Tun Mahathir selepas beliau sendiri menonton video dan melihat gambar aksi seks tersebut?
(Shahbudindotcom 11/06/2018)

0

0

votes
Article Rating
Kongsikan artikel ini


SAMPAI BILA AZMIN MAHU BERDIAM DIRI?

Alamak…satu lagi kejutan berlaku!!!
Belum pun Azmin Ali sempat menafikan sama ada lelaki dalam video seks sumbang yang didakwa menyerupainya itu adalah dirinya atau tidak, pasangan dalam video terbabit telah pun lebih dulu muncul membuat pengakuan.
Haziq Aziz, Setiausaha Sulit Kanan Timbalan Menteri Perusahaan Utama dalam pengakuan yang dibuat melalui FBbya lewat malam tadi mengakui bahawa beliau adalah lelaki yang di atas katil bersama menteri itu.
Kata, video itu dirakam tanpa pengetahuannya di sebuah hotel di Sandakan ketika kempen PRK kawasan itu, Mei lalu.
Kenapa Haziq begitu bangga dan tiada rasa malu mengakui beliau adalah lelaki dalam video itu?
Sedarkah beliau, sebagai seorang Islam dan jawatan dalam kementerian yang disandangnya, beliau sebenarnya sedang memalukan dirinya sendiri?
Tetapi, apa jadi kepada Azmin selepas ini?
Bagaimana lagi beliau mahu menafikan dirinya tidak terlibat berikutan Haziq sudah pun lebih awal membuat pengakuan?
Apakah Azmin akan cuba juga menafikannya atau sekadar berdiam diri berhubung isu ini?
Atau apakah, berikutan skandal yang terdedah ini, Azmin akan meletak jawatan dan berundur terus daripada politik?
(Shahbudindotcom 12/06/2019)

0

0

votes
Article Rating
Kongsikan artikel ini


SIAPA YANG SEBAR VIDEO SEKS AZMIN?

Dalam pengakuan awalnya semalam, Haziq Aziz mendakwa hubungan sejenis antara beliau dengan Azmin Ali sebagaimana yang terdedah dalam video yang tersebar luas itu adalah berlaku di bilik menteri terbabit di sebuah hotel di Sandakan, Sabah.
Katanya, kejadian itu berlaku pada 11 Mei ketika musim kempen PRK Sandakan.
Ketika itu, persoalan yang timbul ialah siapakah yang membuat rakaman dan meletakkan kamera tersembunyi di bilik Azmin?
Memandangkan kedudukan Azmin sebagai seorang menteri, bukanlah suatu tugas mudah untuk meletakkan kamera di bilik beliau itu dan tidak mungkin orang biasa mampu melakukannya.
Biasanya kerja-kerja begitu hanya mampu dilakukan oleh polis cawangan khas atau SB saja.
Tetapi, jika benar SB yang terlibat dalam perkara itu, siapakah yang mengarahkan mereka berbuat demikian?
Adakah ia atas arahan Perdana Mentteri?
Namun, persoalan lain ialah bukankah Azmin merupakan pemimpin kesayangan Tun Mahathir Mohamad dan untuk apa intipan seperti itu dilakukan terhadapnya?
Bagaimanapun, dalam pengakuan terbaru Haziq, selain beliau menyebut perlakuan seranjang dengan Azmin di Sandakan bukanlah yang pertama kali berlaku, bahkan telah bermula sejak tiga tahun lalu, beliau juga menyebut tentang “kegilaan” Timbalan Presiden PKR itu membuat rakaman aksi-aksi seksnya.
“Pertama kali di Grand Continental Kuching, tiga tahun lalu, kemudian di Pullman Kuching semasa Pemilihan Parti (PKR) pada Oktober tahun lalu.
“Kami sekali lagi melakukannya di Hotel Grand Hyatt KL semasa tugasan Azmin selaku Menteri Pengiring kepada Sultan Brunei pada Mac tahun ini dan bulan lalu di Fourpoint Sandakan,” katanya.
Haziq seterusnya berkata, beliau begitu kecewa dengan Azmin yang dipandangnya tinggi tetapi menyedari timbalan presiden PKR itu adalah “lelaki yang sakit” kerana tergamak merakamkan video aksi seks atas ranjang mereka sebagai koleksi peribadi.
“Saya sedari kamu “lelaki yang sakit” kerana hanya kamu yang yang boleh merakamkan video-video itu sebagai koleksi peribadi selepas menjemput saya ke bilik hotel pada semua kejadian,” katanya.
Berdasarkan pengakuan Haziq ini, adalah jelas rakaman video itu dibuat oleh Azmin sendiri sebagai koleksi peribadinya dan bukan melalui penglibatan mana-mana pihak seperti SB dan sebagainya.
Tetapi, jika ia sekadar untuk koleksi peribadi, bagaimana ia boleh tersebar?
Untuk mengatakan Azmin sendiri mengedarkannya tentu saja agak mustahil kerana ia seperti beliau membunuh dirinya sendiri.
Lalu, siapa yang menyebarkannya?
Adakah ia dilakukan oleh mereka yang rapat dengan Azmin sendiri yang boleh menerobos gajet-gajet miliknya?
Siapakah mereka itu?
Soalan tambahan di sini ialah, apakah rakaman video itu hanya dilakukan ketika Azmin bersama Haziq saja atau mungkinkah, jika ada perlakuan seks sejenis dengan lelaki lain berlaku sebelum ini, ia turut dirakamkan juga?
Banyak mana koleksi video ada dalam simpanan Azmin?
Mahu tidak mahu, nampaknya dalam hal ini pihak polis tidak harus berlengah lagi dan perlu untuk menyoal-siasat Azmin dengan kadar yang segera, selain perlu mendapatkan keterangan lebih detail daripada Haziq berkaitan hubungan intimnya.
Rasanya lebih banyak akan “meletup” lagi selepas ini.
(Shahbudindotcom 13/06/2019)

1.5

2

votes
Article Rating
Kongsikan artikel ini


VIDEO KEDUA MEMBUATKAN LEBIH RAMAI JADI KECEWA….

Sejak petang semalam telah tersebar video bahagian kedua yang didakwa melibatkan Menteri Hal Ehwal Ekonomi, Azmin Ali dengan Haziq Aziz.
Haziq ialah Setiausaha Sulit Kanan kepada Timbalan Menteri Industri Utama, Shamsul Iskandar Mohd Akin.
Selepas tersebar video bahagian pertama dua hari lalu, Haziq semalam tampil mengaku secara terbuka dia adalah lelaki yang beraksi seranjang dengan Azmin itu.
Azmin bagaimanapun dalam kenyataan media kenudiannya menafikan beliau terbabit dalam video yang tersebar luas itu.
Menurutnya, video tersebut adalah komplot jahat untuk mencemar reputasi dan keperibadiannya serta bertujuan memusnahkan karier politiknya.
Video bahagian kedua ini disebarkan tidak berapa lama selepas Azmin mengeluarkan kenyataan medianya itu.
Apa yang nyata, video bahagian kedua ini lebih terang dan jelas memaparkan wajah pelaku-pelakunya.
Difahamkan juga, selepas video bahagian kedua ini, akan ada bahagian-bahagian seterusnya bakal disebarkan tidak lama lagi.
Soalnya, apakah Azmin akan tampil lagi dengan penafian berikutnya selepas ini?
Tetapi, meskipun dinafikan oleh Azmin, tinjauan di media sosial mendapati ramai di antara mereka yang selama ini pro kepada Menteri Hal Ehwal Ekonomi itu, mula menunjukkan rasa kecewa dan murung dibuatnya.
Malah, ada yang mengambil keputusan mahu berehat daripada menulis di media sosial buat seketika.
Ahli dan pimpinan PKR sendiri boleh dikata jadi berbelah bagi dibuatnya sehingga majlis solat hajat di kediaman MB Selangor malam tadi juga hanya mengundang kehadiran yang sedikit saja.
Terlihat, setelah menonton video bahagian kedua yang lebih terang dan jelas itu, mereka sukar mempercayai pemimpin yang mereka sokong dan puja itu boleh terbabit dalam seks sejenis yang menjijikkan itu.
Bagaimana jika bahagian ketiga dan seterusnya tersebar lagi selepas ini?
Mampukah Azmin terus bertahan dengan penafian yang dibuatnya itu?
Dalam masa yang sama juga, mampukan Perdana Menteri terus mempertahankan kedudukannya dalam kabinet?
(Shahbudindotcom 13/06/2019)

0

0

votes
Article Rating
Kongsikan artikel ini


ANTARA POLITIK LONGKANG DAN AHLI POLITIK BERPERANGAI MACAM LONGKANG

Apabila tersebar video semburit yang didakwa melibatkan Azmin Ali dengan Haziq Aziz, sekali lagi ramai yang bercakap mengenai politik longkang.
Mereka melihat penyebaran video tersebut sebagai satu lagi taktik kotor untuk menjatuhkan seseorang yang bergelar pemimpin.
Jika diimbas, bermula dengan Vijindran, Chua Soi Lek, Anwar Ibrahim dan terkini Azmin, penyebaran video seks untuk menjatuhkan seseorang bukanlah perkara asing lagi.
Yang tidak asing hanyalah pemimpin politik di negara kita seolah-olah tidak pernah belajar daripadanya dan bagaimana untuk mengawal nafsu mereka daripada melakukan sesuatu yang kotor, terlarang dan memungkinkan mereka jatuh ke dalam longkang.
Memang secara umumnya kita menolak amalan politik longkang iaitu menjatuhkan seseorang dengan mendedahkan keaiban mereka kepada umum, baik melalui gambar, video dan sebagainya.
Keaiban seseorang seharusnya dilindungi, bukan didedahkan.
Tetapi, dalam waktu yang sama, hendaklah juga disedari bahawa pemimpin politik adalah milik masyarakat. Dekatnya soal kehidupan mereka dengan masyarakat tidak boleh dijarakkan dengan mudah.
Oleh itu, selain ahli politik bercakap soal yang baik-baik dan menyeru kepada kebaikan, kehidupan biasa mereka juga seharusnya sentiasa baik. Ini kerana semuanya akan jadi perhatian umum.
Bagaimana rumah mereka, apa kereta yang dipandu, bagaimana isteri mereka bergaya, kehidulan anak-anak dan sebagainya, semuanya adalah sasaran teropongan rakyat.
Bermakna, jika hal-hal biasa pun menjadi perhatian, apa lagi kalau melibatkan aksi dalam bilik tidur atau di atas katil.
Sebagai idola masyarakat, pemimpin politik tidak akan terlepas daripada perhatian mengenai apa saja yang mereka lakukan.
Dalam hal ini, apa yang penting, siapa juga yang menjadi pemimpin politik, mereka haruslah menjadi individu yang mampu mengawal diri dan nafsu.
Sebagaimana mereka selalu bercakap mengenai perkara-perkara baik dan menyeru kepada kebaikan, prinsip yang sama seharusnya dipraktikkan dalam diri mereka terlebih dahulu.
Jika mereka bercakap mengenai perkara-perkara baik dan menyeru kepada kebaikan, sedangkan diri mereka sendiri bergelumang dengan kekotoran secara sembunyi-sembunyi, bermakna mereka adalah hipokrit, berpura-pura dan bukan jenis pemimpin yang baik.
Mereka yang seperti itu tidak layak menjadi pemimpin. Pemimpin politik tidak boleh punya dua wajah. Wajah mereka mesti satu saja iaitu mesti sama, tidak kira ketika di rumah, bersama penyokong, bersama kawan-kawan rapat, ketika menginap sendirian di hotel atau ketika berada di luar negara.
Sebab itu, apabila terdedah keburukan seseorang pemimpin, pilihan yang terbaik dan biasa bagi mereka ialah meletakkan jawatan dan mengundur diri. Bermaksud, orang yang kotor tidak layak menjadi pemimpin.
Lebih-lebih lagi dalam era media sosial dan kamera boleh disembunyi di mana-mana ketika ini, pemimpin politik seharusnya lebih mampu mengawal diri dan nafsu mereka.
Episod yang melanda Azmin adalah satu lagi detik malang, bukan saja dalam era Malaysia Baru, tetapi juga kepada negara.
Jika seseorang itu ingin menjadi pemimpin politik dan dalam masa yang sama mahu juga melayan nafsu serakah dan terghairah kepada perkara pelik-pelik, lebih baiklah jangan jadi pemimpin politik. Jadilah orang biasa saja.
Ini kerana jika terdedah sebarang video mengenai mereka, diri sendiri, keluarga, isteri, anak menantu dan penyokong juga yang akan malu akhirnya.
Memanglah mudah menyalahkan penyebaran video, baik melibatkan hubungan seks dengan wanita atau sejenis sebagai politik longkang, tetapi politik longkang tidak akan berlaku jika ahli politik tidak berperangai macam longkang.
Punca politik longkang adalah daripada kelakuan ahli politik itu sendiri yang macam longkang. Kalau mereka tidak berperangai macam longkang, politik longkang tidak akan wujud sama sekali.
Maka, untuk menghindarkan politik longkang, buanglah dulu apa-apa perangai macam longkang yang ada dalam diri setiap pemimpin.
(Shahbudindotcom 14/06/2019)

0

0

votes
Article Rating
Kongsikan artikel ini


SELAIN SIASATAN POLIS, AZMIN DAN HAZIQ JUGA PERLU DIPERIKSA DOKTOR PAKAR

Nampaknya masih wujud ketidaktentuan serta kekaburan berhubung watak sebenar lelaki yang dirakam dalam video seks sejenis yang tersebar luas, baru-baru ini.
Walaupun Haziq Abdullah Abdul Aziz (kini sudah ditahan polis) secara terbuka sudah mengakui beliaulah lelaki itu dan pasangannya adalah Azmin Ali, tetapi apabila Tun Mahathir Mohamad menyatakan video tersebut adalah palsu, terlihat tidak kurang yang bersetuju dengan Perdana Menteri.
“Saya fak percaya video itu tulen. Sekarang kita boleh buat banyak perkara dengan video dan gambar sekiranya kita pandai.
“Mungkin satu hari nanti kamu akan lihat gambar saya macam itu.
“Takkan bodoh macam tu nak percaya,” kata Tun Mahathir yang jelas mempertahankan Azmin.
Namun demikian, selain mengakui beliaulah lelaki yang seranjang dengan Azmin itu, Haziq juga mendedahkan hubungan intimnya dengan menteri itu telah pun bermula sejak tiga tahun lalu.
“ Pertama kali hubungan kami berlaku di Grand Continental Kuching, tiga tahun lalu, kemudian di Pullman Kuching semasa Pemilihan Parti (PKR) pada Oktober tahun lalu.
“Kami sekali lagi melakukannya di Hotel Grand Hyatt KL semasa tugasan Azmin selaku Menteri Pengiring kepada Sultan Brunei pada Mac tahun ini dan bulan lalu di Fourpoint Sandakan,” katanya.
Berhubung semua dakwaan itu, Azmin hanya menafikan dakwaan yang mengaitkan beliau dalam video seks tersebut, sambil mengatakan ia sebagai percubaan menjatuhkan dan memusnahkan karier politiknya.
Azmin juga mengatakan beliau hanya mengenali Haziq dari jauh saja.
Tetapi, sehingga ini belum ada penafian daripada Azmin berkenaan hubungan seks antara mereka berdua sebagaimana yang didakwa Haziq pernah berlaku di Grand Continental dan Pullman Kuching, Grand Hyatt KL dan Fourpoint Sandakan pada 11 Mei lalu.
Dalam hal ini, Azmin tidak boleh sekadar membuat penafian kosong saja terhadap semua dakwaan Haziq itu, tetapi sebaiknya mestilah disertakan dengan bukti-bukti alibinya sekali.
Hanya dengan disertakan bukti-bukti alibi atau bukti kukuh yang lain, barulah penafian Azmin terlibat ada wibawa.
Dalam konteks video yang sudah menjadi perbualan ramai itu, berbanding mencari siapa penyebarnya, menentukan ketulenan video serta mengesahkan siapa pelakunya adalah jauh lebih mustahak sebenarnya.
Ini kerana salah seorang watak yang didakwa dalam video itu ialah seorang menteri kabinet kerajaan.
Maka itu, pihak polis perlulah segera menghantar video tersebut ke makmal di luar negara bagi menentukan ketulenannya.
Kata-katanya Tun Mahathir yang meragui ketulenan video itu tentulah tidak boleh dipakai kerana beliau bukan pakar dalam bidang video, sebaliknya hanyalah doktor dan ahli politik yang kadang-kadang cenderung membuat pendirian memihak kepada seseorang yang disukainya.
Selain ketulenan video itu perlu disahkan keasliannya, polis juga harus mengambil keterangan Azmin dan Haziq untuk menentukan kebenaran fakta berkaitan hubungan intim mereka.
Selain itu, satu lagi aspek yang tidak kurang pentingnya ialah Azmin dan Haziq juga perlu dibawa kepada pemeriksaan doktor pakar untuk menentukan sama ada mereka benar-benar pernah terlibat dalam aktiviti seks songsang atau sebaliknya.
Melalui pemeriksaan doktor pakar juga, sementara Haziq mengakui beliau adalah salah seorang lelaki dalam video tersebut, turut dapat ditentukan ialah siapa yang menjadi lelaki dan siapa pula yang menjadi perempuan dalam hubungan tersebut.
Setidak-tidaknya, semua maklumat sahih itu, walaupun mungkin tiada erti apa-apa bagi kita, tetapi tentu amat penting buat pengetahuan Tun Mahathir.
(Shahbudindotcom 14/06/2019)

0

0

votes
Article Rating
Kongsikan artikel ini


PENDIRIAN ANWAR TENTANG AZMIN BETUL, TAPI…..

Pendirian Anwar Ibrahim yang mengatakan tidak perlu didesak agar Azmin Ali bercuti dalam menjalankan tugas parti dan kerajaan, adalah tepat dan betul.
Katanya, tindakan itu tidak akan memberi kesan positif kepada parti dan negara, malah hanya akan mengeruhkan lagi keadaan.
“Saya tidak bersetuju untuk mendesak Azmin berehat sebagaimana diminta oleh pihak tertentu termasuk Otai Reformasi, bahkan perkara itu juga tidak dibincangkan dalam mesyuarat Biro Politik PKR.
“Kita sebenarnya tidak melarang orang hendak mengkritik kerana parti ini mengamalkan budaya politik bebas.
“Setiap pandangan boleh dikemukakan, tetapi nasihat saya ialah kurangkan beri kenyataan dan beri laluan untuk siasatan yang sedang dijalankan,” kata Presiden PKR itu.
Kita harus sedar isu video yang didakwa melibatkan Azmin, tetapi diakui oleh seorang lagi pelakunya, Haziq Abdullah Abdul Aziz, kini sudah pun dalam penyiasatan pihak polis.
Malah, Haziq kini sudah ditahan oleh pihak polis. Sudah pasti beliau akan disoal-siasat mengenai penglibatannya dalam video tersebut memandangkan Haziq sebelum ini mengakui kejadian itu berlaku di bilik Azmin di sebuah hotel di Sandakan yang dakwanya dirakam sendiri oleh menteri tersebut.
Dengan itu, keterangan Haziq adalah penting untuk menentukan video yang sudah beredar luas itu bukanlah palsu.
Selepas ini, demi untuk melengkapkan siasatan, lebih-lebih lagi jika Haziq kekal dengan pendirian bahawa beliau adalah salah seorang lelaki dalam video tersebut, pihak polis tidak ada pilihan lain selain perlu menyoal-siasat Azmin pula.
Selepas pengakuan Azmin itu, tidak kira sama ada beliau menafi atau sebaliknya, proses seterusnya ialah menentukan sama ada video itu tulen atau palsu.
Mungkin video itu perlu dihantar ke luar negara untuk dianalisa bagi menentukan keasliannya.
Dalam perkembangan terbaru, sesuai dengan apa yang ditulis dalam blog ini semalam, Haziq juga dilaporkan telah dibawa untuk menjalani pemeriksaan doktor pagi tadi.
Pemeriksaan doktor adalah penting untuk menentukan sama ada Haziq seorang pengamal seks sejenis atau tidak dan sama ada terdapat kecederaan atau koyakan di bahagian duburnya.
Sekiranya hasil pemeriksaan doktor mendapati Haziq memang pengamal seks sejenis dan kekal mengakui pernah beliaulah yang seranjang dengan Azmin, maka Timbalan Presiden PKR itu juga perlu dibawa untuk menjalani pemeriksaan doktor.
Pendek cerita, selagi belum dipastikan kesahihan sama ada Azmin terlibat dalam seks sejenis atau tidak dan sebelum video itu disahihkan tulen terlebih dahulu, menghukum beliau untuk bercuti daripada tugas parti dan kerajaan memang dilihat tidak wajar.
Ia hanya seolah-olah mendahului hasil siasatan pihak berkuasa dan pendrian Anwar dalam hal ini adalah betul.
Lebih daripada itu, jika tindakan tersebut diambil, ia hanya akan memburukkan lagi persepsi umum terhadap Anwar sendiri di mana benarlah tanggapan sesetengah pihak sebelum ini bahawa beliau dilihat sebagai dalang di sebalik penyebaran video itu yang bertujuan membunuh karier politik Azmin.
Di peringkat parti, selaku Presiden PKR, Anwar haruslah menunggu hasil siasatan pihak polis terlebih dahulu.
Cuma, jika terbukti video itu asli dan kedua-dua pelakunya ialah sah sebagai Azmin dan Haziq yang merupakan Ketua AMK Santubong, Anwar dan PKR tidak harus bertolak ansur lagi terhadap kedua-dua mereka.
Mereka selepas itu, sama ada wajib digantung atau dipecat terus daripada PKR.
Sementara Haziq sudah pun digantung jawatannya sebagai Setiausaha Sulit Kanan kepada Samsul Iskandar Md Akin, Timbalan Menteri Industri Utama, kedudukan Azmin dalam kerajaan adalah terpulang kepada Tun Mahathir Mohamad menentukannya.
Lagi pula, perlantikan Azmin sebagai menteri sebelum ini pun adalah atas pilihan Tun Mahathir 100 peratus, bukannya datang daripada pencalonan oleh PKR.
Apakah jika terbukti video itu sah asli, Tun Mahathir masih mahu mengekalkan Azmin lagi dalam kabinetnya?
(Shahbudindotcom 15/06/2019)

0

0

votes
Article Rating
Kongsikan artikel ini


KENAPA AZMIN TIBA2 PERSOAL BAGAIMANA VIDEO ITU TERSEBAR? ADAKAH INI BERMAKNA BELIAU MENGAKUI IA TULEN?

Rasanya sementara dipanggil memberi keterangan kepada pihak polis, adalah lebih baik Azmin Ali banyak berdiam diri daripada mempersoalkan itu dan ini mengenai video yang dikaitkan dengannya itu.
Ini kerana lagi banyak beliau bercakap, ia seakan-akan makin menjurus kepada menjerat dirinya sendiri.
Pada peringkat awal, di sebalik Haziq Abdullah Abdul Aziz mengakui beliau yang bersama Azmin dalam video tersebut, Menteri Hal Ehwal Ekonomi itu dengan tegas menafikan kaitan dirinya dalam perkara itu.
Katanya, video tersebut adalah fitnah jijik yang bertujuan merosakkan reputasi dan menjatuhkan kedudukannya sebagai pemimpin.
Dalam masa yang sama Azmin juga mendapat sokongan daripada Tun Mahathir Mohamad yang turut tidak mempercayainya sebagai lelaki dalam video tersebut.
Kata Tun Mahathir, beliau tidak rasa video itu tulen kerana banyak perkara boleh dilakukan dengan gambar dan video jika seseorang itu ada kepandaian.
“Mungkin suatu hari nanti kamu akan melihat gambar saya dalam video seperti itu,” tambah beliau.
Selain itu, laporan polis oleh Setiausaha Politiknya, Hilman Idham turut dibuat kemudiannya sebagai mengukuhkan lagi dirinya tiada kaitan dalam video yang didakwa Haziq sebagai adegan mereka bersama itu.
Tetapi, setelah Haziq ditahan polis, diambil keterangannya serta dibawa menjalani pemeriksaan doktor dan seterusnya pihak polis menyatakan akan memanggil Azmin pula, nada Timbalan Presiden PKR jadi lain bunyinya.
Beliau hari ini mempersoalkan bagaimana video itu boleh tersebar dengan mendakwa seolah-olah wujud dalang dalam PKR sendiri.
Beliau hairan bagaimana pihak yang menyebarkan video seks itu boleh memiliki nombor telefon semua pemimpin cabang dalam PKR.
Katanya, beliau sendiri sebagai pemimpin nombor dua dalam PKR tidak memiliki akses terhadap maklumat sedemikian.
Selain itu, Azmin juga mempersoalkan kenapa ada pemimpin tertentu dalam PKR yang menyambut pembebasan Haziq daripada tahanan polis, semalam.
Dengan itu, beliau tidak menolak wujudnya tangan ghaib dalam PKR sendiri yang berusaha merosakkan reputasi serta menjatuhkannya.
Kenapakah, daripada menafikan dirinya dalam video tersebut, Azmin kini mempersoalkan pula bagaimana video itu tersebar?
Apakah ini bermakna Azmin secara tidak langsung mengakui video tersebut adalah tulen sebelum pun ia disahkan oleh pihak polis?
Jika Azmin kekal dengan pendirian menafikan dirinya bukan lelaki dalam video itu, untuk apa beliau tiba-tiba risau bagaimana dan kenapa video itu disebarkan?
Bukankah jika bukan dirinya lelaki yang sedang melakukan seks sejenis dalam video itu, soal bagaimana tersebarnya video itu tidak lagi menjadi penting untuk diketahui?
Adakah ini bermakna Azmin kini telah terkantoi?
(Shahbudindotcom 16/06/2019)

0

0

votes
Article Rating
Kongsikan artikel ini


SELEPAS HAZIQ BEBAS, APA NASIB AZMIN?

Haziq Abdullah Abdul Aziz, lelaki yang mengaku melakukan hubungan sejenis dengan Azmin Ali sebagaimana terpapar dalam video yang tular baru-baru ini, telah pun dibebaskan daripada tahanan polis, petang tadi.
Beliau ditahan semalam di terminal perlepasan KLIA ketika dipercayai hendak berlepas ke Manila.
Selepas sehari ditahan polis, beliau akhirnya dibebaskan dengan jaminan polis serta akan dipanggil pada bila-bila masa untuk membantu siasatan seterusnya.
Sebelum dibebaskan, Haziq juga telah dibawa ke Hospital Kuala Lumpur untuk menjalani pemeriksaan kesihatan.
Dengan bebasnya Haziq hanya sehari setelah ditahan polis dan tidak direman untuk siasatan serta tidak juga ada disebut akan didakwa di mahkamah dan tiada kertas siasatan terhadapnya telah dibuka, kebarangkaliannya ialah beliau hanya sebagai saksi dan pihak polis sudah berpuas hati dengan keterangan yang diambil daripadanya.
Hakikat ini berbeza dengan kenyataan polis semalam sebaik penahanannya bahawa Haziq akan disiasat di bawah empat kesalahan:-
⁃ Seksyen 292 kanun keseksaan iaitu mengedar atau menjual bahan-bahan lucah,
⁃ Seksyen 504 kanun keseksaan iaitu dengan sengaja mengaibkan dengan niat hendak membangkitkan pecah keamanan,
⁃ Seksyen 377B iaitu melakukan seks luar tabii, dan
⁃ Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.
Dibebaskan melalui jaminan polis juga bermakna Haziq berkemungkinan besar tidak akan didakwa di mahkamah.
Serentak dengan bebasnya Haziq, polis juga mengesahkan mereka akan menyiasat Azmin pula selepas ini.
Sudah tentu keterangan Azmin akan diambil berhubung dakwaan-dakwaan yang dibuat Haziq terhadapnya.
Mampukah Azmin menepis semua dakwaan yang dibuat Haziq tentang hubungan mereka berdua?
Tidak mustahil, sama seperti Haziq, Azmin juga akan turut dibawa ke HKL untuk menjalani pemeriksaan doktor selepas keterangannya diambil.
Dalam waktu yang sama, polis juga ada menyebut mereka tidak akan tergesa-gesa untuk menentukan ketulenan video yang tersebar luas yang didakwa memaparkan hubungan Azmin dengan Haziq itu.
Difahami di sini bahawa polis lebih mahu memfokuskan untuk mengambil keterangan Haziq dan Azmin serta membawa mereka menjalani pemeriksaan doktor terlebih dahulu.
Dengan kata mudah, jika keterangan Haziq dan Azmin sudah positif, pihak polis tidak perlu lagi pihak polis bersusah payah menentukan sama ada video tersebut tulen atau sebaliknya.
Ujian ketulenan video hanya akan dilakukan sekiranya keterangan yang diperolehi adalah negatif.
Ternampak bahawa sebaik saja Azmin disiasat polis yang berkemungkinan pada Isnin, apatah lagi jika dibawa ke HKL menjalani pemeriksaaan doktor selepas itu, ia akan benar-benar merupakan ujian besar kepada Timbalan Presiden PKR merangkap Menteri Hal Ehwal Ekonomi itu.
Drama video semburit ini akan jadi lebih menarik dan penuh suspen lagi selepas ini.
Jeng…jeng…jeng….
(Shahbudindotcom 16/06/2019)

0

0

votes
Article Rating
Kongsikan artikel ini


TIDAK MASUK AKAL MENGAITKAN ANWAR DALANG DALAM VIDEO AZMIN

Sejak awal apabila video seks sejenis yang didakwa melibatkan Azmin Ali tersebar, persoalan utama yang bermain di kepala ramai orang ialah siapakah dalang di sebaliknya?
Apatah lagi apabila kemudian Haziq Abdullah Abdul Aziz, dengan tenang, selamba dan seperti membaca pengumuman melihat anak bulan puasa, mengakui beliau adalah lelaki dalam video terbabit sambil mendakwa Azmin adalah pasangan sejenisnya.
Selain itu, beliau juga meminta SPRM menyiasat Azmin yang didakwanya tidak layak menjadi pemimpin.
Sambil ramai yang bingung bagaimana Haziq boleh mengaitkan hubungan seks sejenis dengan siasatan SPRM, yang lainnya turut hairan macam mana lelaki semuda beliau ada kekuatan untuk mengakui penglibatannya dalam dunia paling jijik itu secara terbuka.
Kemudian Haziq juga mendedahkan lagi hubungan seks sejenisnya dengan Azmin bukanlah pertama kali berlaku di Sandakan, tetapi turut berlaku di Kuching dan KL sejak tiga tahun lalu.
Sekali lagi, ramai yang bertanya, jika tiada “seseorang” atau pihak yang benar-benar kuat dan kukuh di belakangnya, mana mungkin beliau mampu seberani itu tampil di depan umum dengan pengakuannya itu.
Secara logiknya, dengan jawatan sebagai Setiausaha Sulit Kanan kepada Timbalan Menteri Industri Utama, Samsul Iskandar Md Akin dan Azmin pula merupakan menteri kanan, jika pun benar mereka berdua merupakan pasangan kekasih dan ada hubungan seks, menyimpan rapi hubungan itu jauh lebih bermanfaat dan menjamin masa depannya.
Tiada untungnya beliau tampil membuat pengakuan mengenai penglibatannya kerana selain jawatannya sudah digantung dan mungkin dibuang kerja, beliau turut berdepan kemungkinan didakwa di mahkamah serta dipenjarakan selepas ini.
Tetapi, jika ada “dalang besar” di belakangnya yang menjanjikan habuan lebih lumayan, mungkin segala-galanya tidak mustahil untuk seseorang itu berkorban seketika sementara laba lebih lumayan jatuh ke riba kemudiannya.
Dalam hal ini, oleh kerana Azmin dilihat sebagai saingan kepada Anwar Ibrahim dan dikatakan lebih berada di hati Tun Mahathir Mohamad untuk dijadikan Perdana Menteri ke-8, walaupun dalam masa yang sama terikat dengan janji untuk menyerahkan jawatannya kepada Presiden PKR itu, Ahli Parlimen Port Dickson itu dengan sendirinya terdedah kepada dakwaan sebagai dalang di sebalik video tersebut.
Namun demikian, ikut hukum akal dan melihat kepada Anwar sendiri pernah terpalit dengan fitnah liwat sebanyak dua kali, tentulah tidak mungkin beliau menggunakan kaedah yang sama untuk memalukan Azmin yang merupakan anak didik dan mempunyai hubungan bagai keluarga dengannya.
Mustahil Anwar sekejam dan sezalim itu dalam memburu cita-cita politiknya, malah dalam rekodnya sejak bersama UMNO lagi, beliau tidak pernah sama sekali menggunakan apa-apa taktik kotor dan jijik untuk menyerang dan menjatuhkan lawannya.
Tetapi, sudah tentu mereka yang pernah merekayasa fitnah seumpama itu, lebih mungkin atau mudah untuk mengulanginya sekali lagi.
Lagi pula, walaupun Azmin dikatakan saingan kepada Anwar untuk dijadikan Perdana Menteri ke-8, Presiden PKR itu tetap ada kelebihan kerana persetujuan dan konsensus PH untuk menyerahkan jawatan Perdana Menteri kepadanya sudah terpatri dengan kukuh.
Selain Tun Mahathir sendiri sudah banyak kali mengulangi janji akan menyerahkan kuasa kepada Anwar, PKR, DAP, Amanah dan Bersatu juga masih berpegang teguh kepada janji itu.
Anwar hanya perlu bersabar dan menunggu detik waktu untuknya tiba menjadi Perdana Menteri dan tiada keperluan untuk menggunakan taktik kotor seperti penyebaran video dan sebagainya.
Lebih daripada itu, sebagai Presiden PKR dan Azmin adalah timbalannya, lebih tidak masuk akal untuk mengatakan Anwar terlibat dalam taktik kotor sebegini kerana ia akan memalu serta meruntuhkan parti itu sendiri dari segi kepercayaan umum.
Sebagai parti dominan dalam PH, kalau pun Anwar itu terlalu jahat dan rakus, lebih munasabah untuk beliau melakukan sesuatu yang boleh memusnahkan Bersatu daripada menghancurkan partinya sendiri.
Dalam pada itu, persoalan paling besar ialah bagaimana video itu dirakam dan disebarkan kerana Anwar tidak mempunyai kuasa dalam kerajaan yang memberinya kelebihan melakukan perkara jahat seperti itu.
Ikut logik akal juga, tentulah mereka yang ada kuasa dan tahu pergerakan Azmin yang boleh memasang alat rakaman di bilik hotel penginapannya. Jika tidak, bagaimana mereka tahu di bilik mana Azmin menginap.
Biasanya kerja-kerja sebegini hanya mungkin dilakukan oleh pengintip upahan, tetapi tentulah lebih mudah kalau ada penglibatan polis cawangan khas atau SB.
Kalau Anwar mengupah pengintip upahan misalnya, risiko untuk perkara itu terdedah adalah lebih tinggi berbanding jika SB yang melakukannya.
Tetapi, jika SB yang melakukannya, siapakah yang ada kuasa memberi arahan seperti itu?
Adakah ia Anwar?
Walaupun Haziq dalam pengakuannya turut mendedahkan Azmin sebagai lelaki yang sakit kerana memasang alat rakaman aksi seksnya sebagai koleksi peribadi, persoalan lain ialah bagaimana video itu boleh tersebar?
Sangat tidak mungkin Azmin dengan sengaja menyebarkan video itu dengan tujuan untuk menarik simpati atau “mengenakan” Anwar misalnya.
Sekali lagi, apa yang paling mungkin ialah rakaman itu mesti dilakukan oleh pihak lain yang bertujuan bukan saja untuk memecahkan hubungan Anwar dengan Azmi, tetapi juga menjadikan Tun Mahathir terus dominan sebagai Perdana Menteri.
Tidak mustahil, matlamat lebih besar di sebalik video ini ialah untuk menghancurkan PKR itu sendiri.
Logikkah kalau mahu dikata Anwar melakukan semua itu?
(Shahbudindotcom 16/06/2019)

0

0

votes
Article Rating
Kongsikan artikel ini


“ J/K DISIPLIN PKR MESTI SIASAT KETULENAN VIDEO”

Parti Keadilan Rakyat atau PKR bergerak atas asas hukum, sebagai sebuah badan politik berdaftar dengan Pertubuhan Pendaftar ROS.
Kini Azmin meminta Jawatankuasa Displin PKR menyiasat kes video sex yang dikatakan melibatkan Timbalan Presiden PKR itu.
Jadi saya rasa dan saya fikir memang wajar Jawatankuasa Disiplin memulakan siasatan.
Sebab yang membuat tuduhan dan pengakuan itu seorang anggota PKR juga.
Saya tidak membela Azmin atau mempertahankan Azmin.Tetapi beliau dituduh sekarang oleh anggota PKR sendiri.
Jika Timbalan Presiden PKR tidak mendapat keadilan dalam partinya sendiri, apa nasib anggota biasa PKR lainnya.
Ini masanya Jawatankuasa Displin buktikan ia satu badan yang bebas dan berwibawa.
Lakukanlah siasatan berkaitan isu video sex itu selagi tidak mengganggu kerja-kerja siasatan polis.
20 tahun dahulu saya tuntut keadilan untuk Anwar Ibrahim.
Kini saya tuntut keadilan yang sama untuk Azmin Ali.
HASSAN ABDUL KARIM
Pengerusi PKR Johor.

0

0

votes
Article Rating
Kongsikan artikel ini


MISTERI VIDEO BAKAL TERBONGKAR TAK LAMA LAGI, LENAKAH TIDUR AZMIN SEKARANG?

Dua perkara penting yang berlaku hari ini adalah petunjuk kian nyata bahawa kebenaran isu video seks sejenis yang didakwa melibatkan Azmin Ali bakal terbongkar tidak lama lagi.
Pertama, laporan media Australia yang meminta pandangan beberapa pakar digital mendapati tiada sebarang pengubahsuaian dikesan pada video tersebut.
“Saya menjalankan beberapa analisis forensik terhadap tiga video itu dan pada enam perkara yang saya periksa mendapati tiada bukti terdapat manipulasi foto atau imej,” jelas Kevin Nguyen, seorang pakar digital yang biasa menyediakan pengesahan kandungan untuk BBC dan New York Times serta kini bekerja untuk Perbadanan Penyiaran Australia (ABC).
Seorang lagi pakar digital, Profesor Siwei Lyu dari Kolej Kejuruteraan dan Sains Gunaan di University of Albany di Amerika Syarikat juga memberikan gambaran yang sama.
“Dengan menghalang artifak mampatan (compression artifacts), tidak ada jejak algoritma (AI) Deepfake yang pasti, seperti orientasi muka yang tidak konsisten, atau wajah yang terapung,” jelasnya.
Dengan kata lain, berikutan pengesahan dua pakar digital itu bahawa tidak ternampak sebarang pengubahsuaian pada video itu, bermakna ia adalah video yang asli.
Bermakna, jika pakar digital Malaysia membuat analisa terhadap video itu selepas ini, dapatannya juga adalah sama iaitu ia adalah video asli dan tiada pengubahsuain.
Jeng…jeng…jeng…mana mahu lari lagi?
Hanya satu perkara saja lagi yang penting untuk ditentukan ialah sama ada lelaki dalam video itu adalah Azmin atau tidak.
Tetapi, jika keaslian video sudah boleh disahkan, mengesan pelakunnya tentulah tidak sesukar mana untuk dilakukan.
Apatah lagi, berdasarkan pengakuan Haziq Abdullah Abdul Aziz, beliau bukan saja mengakui dirinya adalah lelaki dalam video tersebut, bahkan turut menyebut pasangannya ialah Azmin.
Sekarang, terserah bagaimana Azmin mahu bersilat kepada pihak polis selepas ini.
Perkara kedua yang berlaku hari ini yang turut memberi petunjuk semua misteri mengenai video itu akan terbongkar dalam waktu terdekat ialah apabila pihak polis membatalkan hasrat mengambil keterangan Hilman Idham, Setiausaha Politik kepada Azmin.
Hilman sepatutnya diambil keterangannya pagi ini dan beliau telah pergi ke IPD Sepang pada jam 11.05 pagi tadi, tetapi keluar lima minit kemudiannya apabila dimaklumkan maklumat yang diambil daripadanya sebelum ini sudah mencukupi.
Apakah ini bermakna, oleh kerana pihak polis sudah mengambil keterangan Haziq dan membawanya menjalani pemeriksaan doktor, maka segala apa yang diperlukan polis daripadanya sudah dianggap mencukupi serta tidak memerlukan lagi apa-apa keterangan tambahan?
Dalam konteks yang sama, tidak pula dipastikan sama ada Azmin sudah dipanggil polis atau belum untuk diambil keterangannya.
Yang nyata, berdasarkan dua perkara tersebut dan ditambah dengan Haziq yang cepat dibebaskan dengan jaminan polis semalam, beliau tidak ditahan reman dan tidak juga passport antarabangsanya dirampas, semua ini seolah-olah membawa erti bahawa segala makumat yang diperlukan oleh pihak polis dalam membongkar misteri video itu sudah lebih daripada mencukupi.
Kata polis, Haziq tidak berisiko untuk melarikan diri ke luar negara kerana telah memberikan kerjasama yang baik kepada pihak polis.
Walaupun ketika ditahan beliau dalam perjalanan pergi ke Manila, pihak polis tentu ada asas yang kukuh untuk meyakini Haziq.
Namun, apakah makna semua ini?
Apakah segala-galanya hanya menunggu masa untuk IGP, Abdul Hamid Bador membuat sidang media khas mengenai kebenaran video itu dalam sehari dua ini?
Lenakah tidur Azmin sekarang?
(Shahbudindotcom 17/06/2019)

0

0

votes
Article Rating
Kongsikan artikel ini


KALAU HAZIQ DIAMBIL TINDAKAN, LOGIKNYA AZMIN JUGA TIDAK BOLEH TERLEPAS

Seorang penasihat Azmin Ali di Kementerian Hal Ehwal Ekonomi, Khalid Jaafar – dulunya Setiausaha Akhbar Anwar Ibrahim – mengkritik PKR kerana tidak mengambil sebarang tindakan terhadap Haziq Abdullah Abdul Aziz.
Kata beliau, kegagalan bertindak itu mencemar nama PKR dalam kalangan orang Melayu dan Islam.
“Kealpaan ini akan dilihat sebagai kegagalan kepemimpinan dalam PKR, khususnya Anwar Ibrahim selaku Presidennya,” kata beliau.
Mengulas lanjut, kata Khalid lagi, Haziq harus diambil tindakan berdasarkan pengakuannya telah melakukan seks luar tabii.
“Bukan sahaja apa yang beliau lakukan itu dilihat amat jijik oleh masyarakat Melayu dan Islam, malah ia juga satu jenayah,” tegasnya lagi.
Dalam kes ini, apa yang Khalid patut faham ialah bukan PKR tidak mahu mengambil tindakan terhadap Haziq, tetapi parti mahu menunggu hasil siasatan pihak polis terlebih dahulu.
Jika Haziq saja diambil tindakan – digantung atau dipecat keahlian misalnya – sebagaimana kehendak Khalid, ia akan dilihat suatu tindakan yang tidak adil, walaupun beliau mengakui perbuatan seks luar tabiinya.
Ini kerana, sebagaimana yang kita fahami, hubungan seks, sama ada normal atau luar tabii, ia adalah hubungan yang melibatkan dua pihak.
Dalam kes pengakuan Haziq, sementara beliau mengakui dirinya melakukan seks sejenis itu, beliau juga tidak ragu-ragu menyebut pasangannya ialah Azmin.
Maka, jika tindakan mahu diambil, adilkah jika Haziq saja diambil tindakan oleh PKR?
Bagaimana dengan Azmin?
Untuk keadilan, jika mahu Haziq dikenakan tindakan, maka pasangannya juga harus diambil tindakan yang sama.
Kedua-duanya, berdasarkan pengakuan Haziq, adalah luar tabii dan melakukan jenayah.
Adilkah jika satu pihak saja dikenakan tindakan, manakala satu pihak lagi dilepaskan, walhal hubungan itu berlaku kerana ada saling bersetuju antara kedua-duanya?
Sebab itu, keputusan Anwar untuk menunggu hasil siasatan polis terlebih dulu sebelum mengambil sebarang tindakan adalah langkah yang wajar dan tepat.
Kalau berdasarkan hasil siasatan polis nanti mendapati video itu sah tulen dan pelaku seks luar tabii itu juga sah Haziq dan Azmin, sudah tentu kedua-duanya akan diambil tindakan yang sewajarnya.
Pokoknya, khusus untuk Khalid, sabar-sabar dululah.
(Shahbudindotcom 18/06/2019)

0

0

votes
Article Rating
Kongsikan artikel ini


SUDAH TIGA KALI PKR BERGOLAK, SIAPA DALANGNYA?

Diam tak diam, sejak setahun lalu menjadi kerajaan bersama PH, PKR yang memiliki kerusi paling banyak dalam gabungan itu sudah mengalami tiga pergolakan dalamannya.
Kali pertama PKR bergolak ialah ketika Azmin Ali dilantik sebagai Menteri Hal Ehwal Ekonomi sebaik PH menang PRU14, sedangkan namanya tidak pernah dicalonkan oleh PKR untuk jawatan menteri kerana beliau ketika itu sudah pun mengangkat sumpah jawatan sebagai Menteri Besar Selangor.
Perlantikan itu kemudiannya membawa kepada pertandingan antara Rafizi Ramli menentang Azmin bagi jawatan Timbalan Presiden PKR.
Malah, dalam kempen-kempennya Rafizi secara terus-terang mengatakan beliau mahu menjadi Timbalan Presiden PKR ialah agar laluan Anwar menjadi Perdana Menteri ke-8 tidak terganggu.
Sejak dilantik memegang jawatan kanan dalam kabinet itulah bermulanya timbul cakap-cakap bahawa Azmin adalah calon Perdana Menteri ke-8 pilihan sebenar Tun Mahathir Mohamad, walaupun Perdana Menteri terus berkata beliau akan berpegang kepada janji peralihan kuasa yang telah dipersetujui bersama PH.
Jika Azmin hari ini kekal sebagai Menteri Besar Selangor, sudah tentu namanya tidak didendangkan sebagai bayangan kepada Anwar untuk jawatan Perdana Menteri ke-8.
Kali kedua PKR bergolak ialah sewaktu Latheefa Koya dilantik sebagai Ketua Pesuruhjaya SPRM yang baru, awal bulan ini.
Selain tidak pernah orang politik dilantik mengetuai SPRM atau Badan Pencegah Rasuah (BPR) sebelum itu, Latheefa juga adalah pemimpin PKR yang pro Azmin dan kerap mengkritik Anwar Ibrahim sejak kebelakangan ini.
Dalam hal ini ramai yang bingung bagaimana Tun Mahathir boleh melantik seorang peguam yang tiada pengalaman dalam bidang penyiasatan atau penguatkuasaab untuk mengetuai SPRM, kecuali jika ada agenda politik di belakangnya.
Sebagaimana perlantikan Azmin sebagai menteri dilihat satu usaha Tun Mahathir menaikkannya, perlantikan Latheefa turut ditanggapi sebagai percaturan memberi kelebihan kepada Timbalan Presiden PKR itu.
Kali ketiga PKR bergolak dan ketika perbualan ramai mengenai perlantikan Latheefa belum berakhir ialah bila tersebarnya video seks sejenis yang didakwa melibatkan Azmin, minggu lalu.
Haziq Abdullah Abdul Aziz, Setiausaha Sulit Kanan Timbalan Menteri Industri Utama, Shamsul Iskandar Md Akin, kemudiannya tampil membuat pengakuan beliaulah lelaki dalam video seks sejenis tersebut sambil mendakwa Azmin adalah pasangan seranjangnya.
Beliau juga mengakui telah menjalin hubungan intim dengan Azmin sejak tiga tahun lalu.
Sehingga ini tidak diketahui bagaimana dan kenapa video seks sejenis melibatkan Azmin itu boleh tersebar, malah siapa punya perancangan menyebarkannya juga tidak diketahui.
Haziq sudah pun diambil keterangannya oleh pihak polis, begitu juga dengan Azmin.
Dalam ketiga-tiga pergolakan dalaman PKR itu, semuanya ada kena-mengena dengan Azmin dan secara sipi-sipi seperti mahu menyasarkan Anwar.
Jika pergolakan pertama dan kedua dikatakan seperti mahu melemahkan Anwar, pergolakan ketiga secara tiba-tiba ada unsur mahu mengaitkan Presiden PKR itu sebagai dalang di sebaliknya.
Pergolakan pertama dicetuskan dengan sengaja oleh Tun Mahathir dan pergolakan kedua juga diombakkan secara langsung oleh Tun Mahathir.
Pergolakan ketiga belum diketahui siapa punya angkara, tetapi masuk akalkah pergolakan terbaru ini kalau mahu dikata ia didalangi oleh Anwar?
Atau semua ini sebenarnya sambungan kepada episod pertama dan kedua sebelumnya?
Mungkinkah ada lagi episod seterusnya untuk menghuru-harakan PKR lagi selepas ini?
(Shahbudindotcom 18/06/2019)

0

0

votes
Article Rating
Kongsikan artikel ini


SEMENTARA MENUNGGU SIASATAN POLIS, HAZIQ DIBERI SURAT TUNJUK SEBAB

KENYATAAN MEDIA
Memperakui kenyataan pimpinan Biro Politik minggu lalu bahawa Parti KEADILAN menolak politik lucah dan jijik maka Lembaga Disiplin KEADILAN telah bersidang pada hari ini untuk membincangkan isu video lucah.
Kami ambil maklum mengenai pandangan dan cadangan serta komen semua pihak khususnya dalam media sosial.
Kami ingin menggesa kepada semua anggota parti untuk menghadapi ujian dan cabaran ini dengan berhemah dan menghormati keluhuran undang-undang.
Anggota yang cinta dan kasihkan perjuangan parti perlu berganding bahu untuk memperkuatkan keutuhan parti.
Lembaga Disiplin juga telah memaklumkan kepada Biro Politik seperti berikut:
1. Surat tunjuk sebab akan diberikan kepada Saudara Haziq Abdullah bin Abdul Aziz, Ketua AMK Santubong kerana telah mencemarkan nama parti dengan membuat kenyataan umum yang menjatuhkan maruah dan merosakkan reputasi dan keperibadian pemimpin parti.
2. Lembaga Disiplin ambil maklum penafian oleh YB Timbalan Presiden dan akan meneliti sebarang penjelasan sekiranya ada.
3. Kami juga menunggu siasatan serta dapatan daripada PDRM atau pihak lain yang berotoriti terlebih dahulu.
4. Lembaga Disiplin juga ingin memberi amaran keras kepada semua anggota parti supaya tidak membuat kenyataan tanpa asas dan fakta kepada pimpinan parti.
Sekian, harap maklum.
LEMBAGA DISIPLIN
PARTI KEADILAN RAKYAT
19 Jun 2019.

0

0

votes
Article Rating
Kongsikan artikel ini


ZURAIDAH “BUNUH” AZMIN?

Sebagaimana dilaporkan media, Naib Presiden PKR, Zuraidah Kamaruddin akan mencadangkan agar Haziq Abdullah Abdul Aziz dipecat daripada parti.
Cadangan itu akan dikemukakannya dalam mesyuarat Biro Politik PKR, petang ini.
“Ya (saya akan desak parti pecat Haziq).
“Sepatutnya, tindakan pecat harus dikenakan kepada anggota terlibat kerana ia memalukan parti, mencemarkan parti dan juga mencemarkan kepimpinan parti,” kata beliau yang juga Menteri Perumahan dan Kerajaan Tempatan.
Kata Zuraidah, perlakuan seks luar tabii sepertimana yang diakui oleh Haziq adalah jenayah dalam negara.
Apakah tujuan Zuraidah mahu Haziq dipecat?
Sebagaimana yang ditekankan dalam blog ini semalam, tidakkah Zuraidah sedar bahawa perlakuan seks yang diakui Haziq adalah melibatkan hubungan dua pihak?
Sementara Haziq mengakui seks luar tabiinya, beliau juga mengakui pasangannya dalam video yang tersebar luas itu ialah Azmin Ali.
Tidak salah parti jika PKR mahu memecat Haziq berdasarkan pengakuannya itu.
Tetapi, jika pengakuan melakukan seks luar tabii yang dibuat Haziq mahu diterima sebagai fakta yang benar dan ingin dijadikan asas memecatnya, bagaimana pula dengan pengakuannya bahawa Azmin adalah pasangannya?
Tidakkah kedua-dua pengakuan itu keluar daripada mulut Haziq pada waktu yang sama?
Dengan itu, adilkah jika Haziq saja yang dicadangkan dipecat, tetapi pasangannya tidak diambil apa-apa tindakan?
Kenapa dalam hal ini Zuraidah tidak mahu menunggu hasil siasatan polis selesai berhubung ketulenan video dan pelaku dalam video tersebut sebelum mencadangkan pemecatan Haziq?
Atau Zuraidah sebenarnya mahu “membunuh” karier Azmin dengan lebih cepat lagi?
(Shahbudindotcom 19/06/2019)

0

0

votes
Article Rating
Kongsikan artikel ini


ANWAR – TUN M BINCANG ISU VIDEO SEKS AZMIN

Mengadakan pertemuan singkat bersama Perdana Menteri Tun Dr Mahathir Mohamad di Putrajaya sebelum beliau berlepas ke Bangkok.
Dalam pertemuan itu saya menyatakan persetujuan terhadap pendirian beliau untuk memberi tumpuan kepada program pembangunan negara dan tidak memerlukan pertukaran Timbalan Perdana Menteri dan kabinet.
Kami berdua turut membincangkan isu video lucah di mana saya mengulangi pendirian bahawa KEADILAN menolak budaya politik jijik dan keji serta turut melahirkan rasa simpati terhadap Azmin Ali dan keluarganya.
Membincangkan lebih lanjut, saya menegaskan wujudnya unsur politik terkait isu ini, maka adalah tidak wajar untuk memfitnah sesiapa yang menyebarkannya tanpa asas.
Selain itu kami berdua turut menyentuh beberapa isu semasa yang lain dalam pertemuan ini.
ANWAR IBRAHIM
20 Jun 2019.

0

0

votes
Article Rating
Kongsikan artikel ini